U mu aliki Yehofa | A Wakititolen\n„Disi a mi Manpikin . . . U mu aliki en.”—MAT. 17:5.\nSINGI 89 Aliki a Gadu fu u\n1-2. (a) Fa Yehofa be e taki anga sama? (b) San wi o luku aini a artikel ya?\nYEHOFA lobi taki anga wi. Aini a ten di pasa Yehofa be e koboloiki polofeiti, engel, anga en Manpikin Yesesi Kelestesi fu taki anga wi (Am. 3:7; Gal. 3:19; Openb. 1:1). Aini a ten ya, Yehofa e taki anga wi anga a Beibel. A gi wi a Beibel fu di a wani u sabi fa ai denki. A wani u sabi fa u mu libi tu.\n2 Di Yesesi be de a goontapu Yehofa taki dii leisi komoto a hemel. Meke u luku san Yehofa be taki ala den dii leisi ya. Wi o luku tu san u sa leli fu den sani di a taki, anga sowtu wini u sa fende fu den.\n„YU A MI MANPIKIN, MI LOBI I”\n3. Te i leisi Malikisi 1:9-11, da san Yehofa taki di Yesesi dopu? Sowtu pelensipali sani den wowtu ya e leli u?\n3 Malikisi 1:9-11 e taki fu a fosi leisi di Yehofa taki komoto a hemel. (Leisi en.) A taki: „Yu a mi Manpikin, mi lobi i. Yu e meke mi piisii.” Yesesi be musu piisii di a yee en Dda taigi en taki a lobi en. A be musu piisii tu di a yee en Dda taki ai meke a piisii. Den sani di Yehofa taki e leli u dii pelensipali sani fu Yesesi. A fosiwan: Yesesi a Gadu Manpikin. Du fu tu: Yehofa lobi en Manpikin. Anga du fu dii: Yesesi e meke Yehofa piisii. Meke u luku den dii sani ya.\n4. Fa Yesesi toon Gadu Manpikin di a dopu?\n4 „Yu a mi Manpikin.” Yehofa be wani soi anga a sani ya taki Yesesi be toon en Manpikin a wan taa fasi. Di Yesesi be de a hemel en a be Gadu Manpikin kaba. Ma di a dopu Gadu salufu en anga santa yeye. A be abi a howpu fu go tii enke Kownu anga Edeman fu den pilisite fu Gadu Kownukondee a hemel (Luk. 1:31-33; Heb. 1:8, 9; 2:17). Neen meke di Yesesi dopu, Yehofa be poi taki „yu a mi Manpikin”.—Luk. 3:22.\nWi e fii bun te sama e gi u taanga-sikin anga te den e gafa u (Luku paragraaf 5) *\n5. Fa u sa waka a Yehofa baka te u luku fa a be soi taki a lobi en Manpikin anga a fasi fa a gafa en?\n5 „Mi lobi i.” A fasi fa Yehofa be soi taki a lobi en Manpikin anga a fasi fa a gafa en, e leli u taki u mu e suku okasi fu gi taawan taanga-sikin (Yoh. 5:20). Wi e fii bun te wan sama di u lobi e soi taki a lobi u, anga te ai gafa u fu den bun sani di wi e du. A so u baala anga sisa aini a kemeente anga den sama aini wi osufamii e fii bun tu, te wi e soi taki u lobi den anga te wi e gafa den. Te wi e gafa taawan wi e yeepi den fu den biibi kon moo taanga. Wi e yeepi den fu dini Yehofa anga den hii ati tu. Mma anga dda mu e gafa den pikin fu den. Te mma anga dda e gafa den pikin anga te den e soi taki den lobi den, da a sani ya e yeepi den pikin fu go a fesi.\n6. Saide u sa fitoow Yesesi Kelestesi?\n6 „Yu e meke mi piisii.” Den wowtu ya e soi taki Yehofa be e fitoow Yesesi. Yehofa be sabi taki Yesesi be o du san a wani anga en hii ati. Fu di Yehofa be e fitoow en Manpikin, meke useefi sa fitoow Yesesi taki a o meke den sani di Gadu paamisi u kon tuu (2 Kor. 1:20). Te u luku a fasi fa Yesesi tyai enseefi di a be de a goontapu, da a sani ya e yeepi u fu moo meke moiti fu waka neen baka. Leti enke fa Yehofa be e fitoow Yesesi, a so ai fitoow den sama di e dini en taki den o tan meke moiti fu waka a Yesesi baka.—1 Peit. 2:21.\n„U MU ALIKI EN”\n7. Enke fa Mateyesi 17:1-5 e soi, da on ten Yehofa taki komoto a hemel? San a taki a leisi ya?\n7 Leisi Mateyesi 17:1-5. Du fu tu leisi di Yehofa taki komoto a hemel a di Yesesi be ’kengi leti a den apostel fi en fesi’. Yesesi be kai Peitilisi, Yakowbesi anga Yohanisi fu go anga en a wan hei mongo. Di den de ape, neen wan foondoo sani pasa. Den si wan fisyun. Yesesi fesi be e beenki enke a san, ala en koosi be e beenki tu. Den si Mosesi anga Eliya e taki anga Yesesi fu a dede di a be o dede anga a weki di a be o weki baka. Den dii apostel „be e siibi”, ma di den weki neen den si a fisyun (Luk. 9:29-32). Baka dati wan woluku tapu den neen den yee Gadu siten aini a woluku. Leti enke fa Yehofa be du kaba di Yesesi be dopu, a soi baka taki a lobi Yesesi di a taki: „Disi a mi Manpikin, mi lobi en, ai meke mi piisii.” Ma a leisi ya a taki tu: „U mu aliki en.”\n8. Sowtu wini Yesesi anga den disipel fi en be fende fu a fisyun di den be si?\n8 A fisyun ya be e soi a gaandi anga a makiti di Gadu be o gi Yesesi enke Kownu fi en Kownukondee. A sani ya be musu gi Yesesi taanga-sikin fu pasa den tesi di be o miti en. A fisyun ya be taanga a biibi fu den disipel tu fu pasa den tesi di be o miti den. A be gi den taanga-sikin fu du a taanga wooko di den be o du bakaten. Wan sani fu 30 yali baka di a sani ya pasa, Peitilisi be man membee ete fa „den sani di den polofeiti be taki” be taanga en biibi.—2 Peit. 1:16-18.\n9. San Yesesi be leli den bakaman fi en di a be de a goontapu?\n9 „U mu aliki en.” Yehofa taigi u kiin taki a wani wi aliki en Manpikin. San Yesesi be e leli sama di a be de a goontapu? Yesesi be leli den omen pelensipali sani. A be leli den bakaman fi en fa den mu du a peleikiwooko. A omen leisi a taigi den taki den mu de na ain (Mat. 24:42; 28:19, 20). A be taigi den taki den mu du ala san den man fu pasa a sumaa doo. A taigi den tu taki den á mu gi abaa (Luk. 13:24). Yesesi soi den bakaman fi en taki den mu lobi denseefi, den mu e libi na a wan, den mu e holi den weiti fi en tu (Yoh. 15:10, 12, 13). Leti enke fa den sani di Yesesi be leli den bakaman fi en be e tyai wini gi den, a so den sa tyai wini gi wi aini a ten ya.\n10-11. Fa u sa soi taki wi e aliki Yesesi?\n10 Yesesi be taki: „Ala sama di e aliki a tuu, e aliki san mi taki” (Yoh. 18:37). Wi e soi taki wi e aliki Yesesi te wi e „gi taawan paadon anga u hii ati te den du wan hati sani anga u” (Kol. 3:13; Luk. 17:3, 4). Wi e soi tu taki wi e aliki Yesesi te wi e „paati a wowtu fayafaya te sani e go bun, anga te sani nai go bun”.—2 Tim. 4:2.\n11 Yesesi be taki: „Den sikapu fu mi e aliki mi” (Yoh. 10:27). Den bakaman fu Yesesi nai yee san a taki namo, ma den e du san a taki tu. Den nai meke den „booko-ede fu a libi” puu den pakisei a den sani di Yesesi leli den (Luk. 21:34). Winsi tesi e miti den, den e si a du di den mu du san Yesesi taki enke a moo pelensipali sani. A omen tesi e miti den baala anga sisa fu u. Lanti e sooto son wan fu den, taawan e pina fu di sani nai go bun aini a kondee. Boiti dati son wan fu den e tan a peesi pe gaan ogii enke seke doti anga gaan winta e pasa. Ma winsi san e miti den, den nai gwe fika Yehofa. Yesesi be taki: „A te wan sama sabi den weiti fu mi, te ai du san a weiti taki, da a lobi mi. Nda o lobi a sama di lobi mi.”—Yoh. 14:21.\nA peleikiwooko e yeepi u fu du san Yesesi taki (Luku paragraaf 12) *\n12. San a wan taa fasi fa u sa soi taki wi e aliki Yesesi?\n12 Wan taa fasi fa u sa soi taki wi e aliki Yesesi, a te wi e wooko makandaa anga den baala di e teke fesi (Heb. 13:7, 17). Aini den yali di pasa a omen sani kengi aini a olikanisâsi. Wantu fu den sani di kengi, na a fasi fa wi e peleiki, a fasi fa den mindiiwiki komakandaa sete, a koboloiki di wi e koboloiki telefon anga taa sani fu gi leli, anga a fasi fa wi e koboloiki a moni di sama e gi fu meke efuso seeka Kownukondee zaal. Den kengi ya e tyai wini gi u. Den e soi taki a olikanisâsi fu Yehofa lobi u. Efu wi e meke moiti fu wooko anga den sani di den baala e leli u, Yehofa o belesi u.\n13. Sowtu wini wi o fende te wi e aliki Yesesi?\n13 Wi e fende wini te wi e wooko anga den sani di Yesesi leli u. Yesesi be taigi den bakaman fi en taki den sani di ai leli den be o gi den kaakiti. A taigi den taki: „Yu o fende kaakiti baka. Bika mi tyatyali safu. Mi lai feke” (Mat. 11:28-30). A Wowtu fu Gadu e gi u taanga-sikin, ai yeepi u fu du sani anga koni. Wantu buku fu Beibel di e gi u taanga-sikin, a Mateyesi, Malikisi, Lukasi, anga Yohanisi di e taki fu a libi fu Yesesi anga a peleikiwooko fi en (Ps. 19:7; 23:3). Yesesi be taki: „A den sama di e yee a wowtu fu Gadu, da den du san a wowtu e taki o de koloku!”—Luk. 11:28.\n’MI O GI MI NEN GAANDI’\n14-15. (a) Enke fa Yohanisi 12:27, 28 e soi, da san a du fu dii leisi di Yehofa taki komoto a hemel? (b) Saide u sa taki den sani di Yehofa taki be yeepi Yesesi fu holidoo?\n14 Leisi Yohanisi 12:27, 28. A Beibel buku Yohanisi e taki fu du fu dii leisi di Yehofa taki komoto a hemel. Wantu dei fosi Yesesi dede, a be de a Yelusalem fu holi a Paskafesa. A be taki: „A hebi gi mi tuutuu.” Neen a begi taki: „Nda, gi a nen fi i gaandi.” Di a begi neen a yee en Dda taki komoto a hemel taki: „Mi be gi mi nen gaandi kaba. Ma mi o gi en gaandi baka.”\n15 Yesesi be e booko en ede fu di a be abi fu soi taki a ná o gwe fika Yehofa. A be sabi taki den be o pina en a wan ogii-ati fasi fosi den be kii en (Mat. 26:38). Ma a moo pelensipali sani gi Yesesi, na a gi di a be wani gi a nen fi en Dda gaandi. Den be lei gi Yesesi taki a kosi Gadu, neen meke a be e si enke a dede di a be o dede be o gi Gadu poli nen. A be musu fii bun di en Dda taki anga en! A be sa biibi taki winsi san pasa, en Dda be o gi a nen fi en gaandi. Den sani di en Dda taigi en be gi en taanga-sikin fu holidoo. A ten de, kande a Yesesi wawan be fusutan san Yehofa be taki, ma tokuso Yehofa meke den sikiifi den sani di a taki aini a Beibel gi ala u.—Yoh. 12:29, 30.\nYehofa o hei a nen fi en, a o kibii a foluku fi en tu (Luku paragraaf 16) *\n16. Saide wi e booko wi ede te sama e gi Gadu poli nen?\n16 Leti enke Yesesi kande useefi e booko wi ede taki sama e gi Yehofa poli nen. Kande sama e libi ogii anga wi enke fa den be e du anga Yesesi. Kande wi e booko wi ede anga den lei toli di sama e paati fu wi anga a poli di den toli ya sa poli a nen fu Yehofa anga en olikanisâsi. Te den sani ya e pasa, den sani di Yehofa be taigi en Manpikin sa gi u taanga-sikin. U ná abi fu booko wi ede tumisi te sama e suku fu poli a nen fu Yehofa anga en olikanisâsi. U sa biibi taki a „freide fu Gadu di libisama á poi fusutan o kibii wi ati anga u fusutan anga yeepi fu Yesesi Kelestesi” (Filip. 4:6, 7). Yehofa o santa a nen fi en, winsi san o pasa. A o meke a Kownukondee fi en puu a ogii nen di Saatan anga den bakaman fi en e gi a foluku fi en.—Ps. 94:22, 23; Yes. 65:17.\nWI E FENDE WINI TE WI E ALIKI YEHOFA AINI A TEN YA\n17. Enke fa Yesaya 30:21 e soi, da fa Yehofa e taki anga wi aini a ten ya?\n17 Yehofa e taki anga wi aini a ten ya tu. (Leisi Yesaya 30:21.) Winsi fa wi á poi yee en siten komoto a hemel, tokuso a gi wi en Wowtu Beibel. Te wi e leisi Beibel wi e si fa Yehofa wani u tyai useefi. Boiti dati Yehofa e tii „a koni futuboi di u sa fitoow” anga en santa yeye fu a sa gi a foluku fi en nyanyan na a yuu di den abi en fanowdu (Luk. 12:42). Wi abi buku, felon, poku, anga taa sani di e yeepi u fu taanga u biibi.\n18. Sowtu taanga-sikin yu e fende fu den sani di Yehofa be taigi en Manpikin?\n18 Wi á mu feegete den sani di Yehofa be taigi Yesesi di a be de a goontapu! Den sani di a be taki sikiifi aini Beibel fu yeepi u fu biibi taki sani nai moo Yehofa. Sani á de di Saatan anga den bakaman fi en man du anga wi di Yehofa á poi seeka baka. Efu wi e du ala san u poi fu aliki Yehofa, wi o man pasa den tesi di e miti u nownow anga den wan di o miti wi aini a ten di e kon. Beibel taki: „U mu holidoo, da te u du san Gadu wani, wi o fende san a paamisi u.”—Heb. 10:36.\nSAN I LELI FU DEN SANI DI YEHOFA TAIGI EN MANPIKIN A . . .\nSINGI 4 Yehofa, mi a yu sikapu\n^ paragraaf 5 Di Yesesi be de a goontapu, a dii leisi Yehofa taki komoto a hemel. Wan fu den leisi di Yehofa taki komoto a hemel, a taigi den bakaman fu Kelestesi taki den mu aliki en Manpikin. Yehofa e koboloiki den leli fu Yesesi di sikiifi aini Beibel anga en olikanisâsi fu taki anga u. A artikel ya o soi u sowtu wini wi o fende te wi e aliki Yehofa anga Yesesi.\n^ paragraaf 52 SAN WI E SI A DEN FOWTOW: Wan owluman e luku fa wan dinali e yeepi kiin a komakandaa peesi anga fa ai du en wooko na a buku kasi, neen a gafa en.\n^ paragraaf 54 SAN WI E SI A DEN FOWTOW: Wan toowpaa aini Siyera Leyon e gi wan fisiman a pampila di wi e kai sama fu kon a komakandaa.\n^ paragraaf 56 SAN WI E SI A DEN FOWTOW: Kotoigi aini wan kondee pe lanti tapu a wooko fu wi e holi komakandaa aini wan osu. Den á wei koosi di u gwenti wei go a komakandaa fu sama poti pakisei a den.


I lobi den gudu di Yehofa gi u?—Lukasi 12:34 | Wakititolen\n„Pe i gudu de, na ape yu ati o de tu.”—LUKASI 12:34.\nSan wi o du efu wi e si a Kownukondee fu Gadu enke gudu?\nSan yu o du fu soi taki i lobi a peleikiwooko?\nFa wi e fuu u magisin anga den leli fu Beibel? Sowtu wini wi o fende te wi e fuu u magisin anga den leli ya?\n1, 2. (a) Kai dii sani di Yehofa gi u enke gudu. (b) San wi o luku aini a artikel ya?\nYEHOFA na a moo gudu Sama fu hemel anga goontapu. Neen abi ala sani fiya (1 Koloniki 29:11, 12). Ma a lobi gi sama sani. Ai bigi gi u taki a gi wi omen sani di de enke gudu. San a wantu fu den gudu ya? Wantu fu den na (1) Gadu Kownukondee, (2) a peleikiwooko anga (3) den sani di ai leli u aini Beibel. Efu wi á luku bun baka wan pisiten u ná o si den sani ya enke gudu moo. A o de enke u towe den. Ma efu wi á wani lasi den gudu ya, u mu e wooko anga den ala yuu. Boiti dati, u mu e meke moiti fu u kon moo lobi den, bika Yesesi taki: „Pe i gudu de, na ape yu ati o de tu.”—Lukasi 12:34.\n2 Meke u luku san o yeepi u fu moo lobi a Kownukondee, a peleikiwooko anga den leli fu Beibel. Te wi e luku den sani ya, teke ten pakisei fa iseefi sa meke moiti fu moo lobi den sani ya.\nA KOWNUKONDEE FU GADU DE ENKE WAN DII PAREL\n3. San a man fu a ageisitoli fu Yesesi du fu bai wan kodo parel? (Luku a fowtow na a bigin.)\n3 Leisi Mateyesi 13:45, 46. Yesesi be gi wan ageisitoli fu wan man di be e bai wan sowtu dii kaala den e kai parel, da ai seli den baka. Wan dei neen a man ya go si wan parel di be dii moo ala den parel di a be sabi. A be wani a parel ya, neen meke a seli ala den sani fi en neen a bai a dii parel. A sani ya e soi taki a be lobi a parel tuutuu.\nEfu u lobi a Kownukondee enke fa a man be lobi a parel, wi o de kabakaba fu du ala sani fu holibaka gi a Kownukondee\n4. San wi o de kabakaba fu du gi a Kownukondee?\n4 San a toli fu Yesesi e leli u? Den sani di u leli fu Gadu Kownukondee, de enke a dii parel. Efu u lobi a Kownukondee enke fa a man be lobi a parel, wi o de kabakaba fu du ala sani fu holibaka gi a Kownukondee. (Leisi Malikisi 10:28-30.) Meke u luku fa tu sama du a sani ya.\n5. San Sakeyesi be de kabakaba fu du fu a Kownukondee ede?\n5 Sakeyesi a be wan man di be e piki lantimoni. A nyan sama moni te neen a kon gudu (Lukasi 19:1-9). Ma wan dei, Sakeyesi yee di Yesesi be e taki fu a Kownukondee. A be lobi den sani di a be yee, neen meke a be wani kengi a fasi fa a be e libi. A taki: „Masaa, mi o gi den pootiman afu fu den sani di mi abi. Efu mi bidiigi wan sama teke en moni, da mi o pai en fo toon fu a moni di mi fufuu.” Sakeyesi gi den sama den moni baka. A á be abi takuudu moo.\n6. Fa wan uman kengi a fasi fa a be e libi? Saide a du a sani ya?\n6 Wantu yali pasa, wan uman di be e libi anga wan taa uman be yee a Kownukondee bosikopu. A uman ya a be wan fesiman fu wan olikanisâsi di e feti gi a leti fu den man di e libi anga man anga den uman di e libi anga uman. Ma di a sutudeli Beibel, a kon si den wini di a Kownukondee o tyai gi en. A fusutan tu taki a be mu kengi en hii libi (1 Korentesama 6:9, 10). Fu di a lobi Yehofa, meke a komoto aini a olikanisâsi di a be de. A towe a uman di a be e libi anga en. A dopu aini 2009 neen a toon wan pionili aini 2010. A uman ya kengi en libi fu di a lobi Yehofa moo den takuu fii di a be abi.—Malikisi 12:29, 30.\n7. San o yeepi u fu a lobi di u lobi Gadu Kownukondee á koo?\n7 A omen fu u be abi fu kengi u libi fu holibaka gi Gadu Kownukondee (Romesama 12:2). Ma a feti di wi e feti á kaba ete. Wi á mu meke sani enke gudu anga hululibi tapu u fu lobi a Kownukondee anga u hii ati (Odo 4:23; Mateyesi 5:27-29). Yehofa gi u wan taa sani di e yeepi u fu a lobi di u lobi Gadu Kownukondee á koo.\nA PELEIKIWOOKO E YEEPI SAMA FU TAN A LIBI\n8. (a) Saide Pawlesi taki a peleikiwooko di wi e du de enke wan ’gudu di de aini doti patu’? (b) Fa Pawlesi soi taki a be lobi a peleikiwooko?\n8 Yesesi sende u fu paati a bun nyunsu fu Gadu Kownukondee (Mateyesi 28:19, 20). Apostel Pawlesi taki a peleikiwooko di wi e du, de enke wan gudu di de aini doti patu (2 Korentesama 4:7; 1 Timotiyesi 1:12). Fu di wi a sondu sama meke u de enke doti patu. Ma a bosikopu di wi e paati de enke wan gudu, bika den sama di e aliki a bosikopu ya abi a okasi fu libi fu teego. Neen meke Pawlesi taki: „Mi e du ala sani fu a bun nyunsu ede, fu mi sa paati en anga taawan” (1 Korentesama 9:23). Pawlesi du ala san a be man fu paati a bun nyunsu fu Gadu Kownukondee. (Leisi Romesama 1:14, 15; 2 Timotiyesi 4:2.) Fu di Pawlesi be lobi a bun nyunsu meke a á tapu fu peleiki winsi fa sama be e du ogii anga en (1 Tesalonikasama 2:2). San o yeepi u fu lobi a peleikiwooko enke fa Pawlesi be lobi en?\nA bosikopu di wi e paati de enke wan gudu, bika den sama di e aliki a bosikopu ya abi a okasi fu libi fu teego\n9. San a wantu fasi fa u sa soi taki u lobi a peleikiwooko?\n9 Pawlesi be e peleiki na ala okasi di a be fende, dati a wan fasi fa a soi taki a lobi a peleikiwooko. Leti enke Pawlesi anga den fositen Kelesten, wi e paati a bun nyunsu gi sama a den osu, a peesi pe tyaipi sama de anga taa peesi (Toli 5:42; 20:20). Wi e du ala san u man fu peleiki gi omen sama. Efu wi abi a okasi, u sa du a yeepi pioniliwooko efuso a kowownu pioniliwooko. U sa leli wan taa tongo, u sa foloisi go a wan peesi pe peleikiman de fanowdu aini u kondee efuso wan taa kondee.—Toli 16:9, 10.\n10. Sowtu wini Irene fende di a du san a poi fu paati a bun nyunsu?\n10 Irene, wan sisa fu Ameekankondee be wani paati a bun nyunsu gi sama di e taki Rosiyatongo. A sisa ya á toow. Aini 1993, a foloisi go a New York, a wan kulu di e taki Rosiyatongo. A 20 peleikiman namo be de ape. Baka 20 yali Irene taki: „Te anga now mi nai taki Rosiyatongo gaata.” Ma Yehofa yeepi en anga taa peleikiman fu peleiki gi sama aini a tongo ya. Nownow a sigisi kemeente de a New York di e taki Rosiyatongo. Irene sutudeli anga omen sama, 15 fu den sama ya dopu. Son wan fu den e wooko a Betel, son wan e pionili, taawan a owluman. Irene taki: „Te mi e denki den taa sani di mi be abi a okasi fu du, mi á denki sani be o de di be o meke mi piisii so.” Irene e si a peleikiwooko enke wan gudu tuutuu.\nYu e si a peleikiwooko enke gudu? Yu e meke ten fu du en ala wiki? (Luku paragraaf 11, 12)\n11. Sowtu wini wi e fende te wi e peleiki winsi fa tesi e miti u?\n11 Efu wi e si a peleikiwooko enke gudu, da leti enke apostel Pawlesi wi o tan peleiki winsi tesi e miti u (Toli 14:19-22). Na a pisiten fu 1930 te anga 1944, den be e du omen ogii anga den baala fu u aini Ameekankondee. Ma den á tapu anga a peleikiwooko. Di lanti puubei fu tapu den, den baala tyai a toli go a kuutu neen den wini. Aini 1943 Baala Knorr be taki fu wan fu den toli di u be wini na a Gaan kuutu osu fu Ameekankondee. A taki efu den baala be tapu anga a peleikiwooko, da den á be o poi tyai a toli ya go a kuutu. A taki a peleiki di den Kotoigi be e peleiki a hii goontapu, e soi taki tesi á poi tapu den fu du a wooko ya. Baala anga sisa a taa kondee wini den sowtu kuutu ya tu. A lobi di u lobi a peleikiwooko, e yeepi u fu peleiki winsi tesi e miti u.\n12. San i de kabakaba fu du?\n12 Efu wi e si a peleikiwooko enke gudu, a ná anga den yuu di wi e sikiifi na a peleikiwooko lapotu namo wi o booko wi ede. Ma wi o du san u poi fu „paati a bun nyunsu finifini” (Toli 20:24; 2 Timotiyesi 4:5). Ma san u mu leli taawan? Meke u luku wan taa sani di Gadu gi u enke gudu.\nDEN LELI FU BEIBEL DE ENKE GUDU\n13, 14. San na a „magisin” di Yesesi be kai a Mateyesi 13: 52? Fa u sa fuu a magisin ya?\n13 Du fu dii sani di Yehofa gi u enke gudu, a den sani di ai leli u. Yehofa na a Gadu di e taki a tuu (2 Samuweli 7:28; Psalm 31:5). Yehofa de enke wan Dda di á giili, neen meke a wani yeepi u fu useefi sabi a tuu. Te anga now, u leli omen sani fu di wi e leisi en Wowtu anga den buku fu a olikanisâsi. Wi e leli omen sani a den komakandaa di wi e go ala wiki anga den gaan komakandaa. Te u poti ala den sani di u leli kon a wan, da a de enke wi abi wan „magisin” enke fa Yesesi taki. „Nyun sani anga gaandi” sani de aini. (Leisi Mateyesi 13:52.) Yehofa o yeepi u fuu a „magisin” fu u, efu wi e meke moiti fu sabi den tuu leli fu Beibel enke fa sama e suku gowtu. (Leisi Odo 2:4-7.) Fa u sa du a sani ya?\n14 U mu e sutudeli Beibel anga den buku fu u ala yuu. U mu e ondoosuku sani tu. A sani ya o yeepi u fu kon si nyun sani fu a waaleiti di wi á be sabi ete (Yowsuwa 1:8, 9; Psalm 1:2, 3). A fosi Wakititolen be meke aini yuli 1879 aini Ingiisitongo. A Wakititolen ya be taki, den leli fu Beibel de enke wan boomiki di de a busi. Efu wan sama wani fende a boomiki ya, a mu teke en ten suku en. Te a fende en, a á mu tifeedi anga wan kodo, ma a mu suku moo fu a boomiki ya. A so u mu si den tuu leli fu Beibel. U mu meke moiti ala yuu fu sabi moo fu Beibel.\n15. Saide u sa si son sani di u leli enke „gaandi” sani? Sowtu wan fu den leli fu Beibel yu e si enke gudu?\n15 Di u bigin sutudeli Beibel, a omen sani u leli. Kande wi e si den enke „gaandi” sani bika a den fosi u leli. San a wantu fu den sani ya? U be leli taki a Yehofa meke ala sani. U leli san a abi a pakisei gi libisama. U leli taki Gadu sende en Manpikin kon dede gi u fu pai fu sondu anga dede. U leli tu taki Gadu Kownukondee o puu pina, da wi o abi a okasi fu libi fu teego a goontapu pe freide anga piisii o de.—Yohanisi 3:16; Openbaring 4:11; 21:3, 4.\n16. San u mu du efu a olikanisâsi fusutan wan Beibel tekisi moo kiin?\n16 Son leisi wi e kon fusutan wan Beibel polofeititoli efuso wan tekisi moo kiin. Te a sani ya pasa, a de taanga fanowdu fu go ondoosuku a fasi fa wi e fusutan a toli now. U mu teke ten sidon pakisei fi en tu (Toli 17:11; 1 Timotiyesi 4:15). A ná sabi namo u mu sabi den pelensipali sani di kengi, ma u mu meke moiti tu fu fusutan a toli finifini. A sani ya o meke a nyun sani di u leli toon wan fu den sani di de aini u magisin. Saide u mu meke a moiti ya?\n17, 18. Fa santa yeye sa yeepi u?\n17 Yesesi taki a santa yeye fu Gadu man yeepi u fu membee den sani di u be leli kaba (Yohanisi 14:25, 26). Fa ai yeepi u te wi e paati a bun nyunsu? Luku a toli fu wan baala den e kai Peter. A bigin wooko na a beikantoo fu Ingiisikondee aini 1970. A pisiten de a be abi 19 yali. Wan leisi di ai peleiki osu fu osu neen a miti wan man di be e kweki baiba. A man be pasa 40 yali kaba. Peter akisi a man efu a wani fusutan den sani di sikiifi aini Beibel. A man ya a be wan edeman fu a Dyu biibi. Den e kai den edeman ya rabi. A man dyombo, a á be poi biibi taki wan yonkuman be abi ati fu akisi en a sani de. Neen meke a be wani sabi efu Peter sabi sani fu Beibel. A akisi Peter taki: „Mi boi, aini sowtu tongo a Beibel buku Daniyeli be sikiifi?” Peter piki en taki: „Wan pisi fi en be sikiifi aini Alameisitongo.” Peter taki: „A rabi foondoo, ma mi be moo foondoo taki mi be sabi a piki. Fa mi be du sabi a piki? Di mi go a osu mi go luku den Wakititolen anga den Ontwaakt fu den mun di pasa, neen mi si wan artikel di e soi taki a buku Daniyeli be sikiifi aini Alameisitongo” (Daniyeli 2:4). A sani ya e soi taki santa yeye sa yeepi u fu membee den sani di de aini a magisin fu u.—Lukasi 12:11, 12; 21:13-15.\n18 Efu u lobi den sani di Yehofa e leli u, neen den e bigi gi u tuutuu, wi o wani poti moo sani aini a magisin fu u. Efu wi e du a sani ya, wi o de seekaseeka fu leli taawan.\nKIBII DEN GUDU FI I\n19. Saide u mu teke den gudu di Yehofa gi u fu bigi?\n19 Aini a artikel ya, u si taki u mu teke den gudu di Yehofa gi u fu bigi. Ma u mu luku bun tu fu Saatan anga a goontapu ya á meke a lobi di u lobi den gudu ya kon koo. Efu wi á luku bun, a wani di u wani wan bun wooko anga goontapu gudu sa meke wi á poti pakisei a den sani ya moo. Apostel Yohanisi be wasikoi u taki a goontapu ya anga ala den sani fi en ná o de moo (1 Yohanisi 2:15-17). Neen meke u mu meke moiti fu a lobi di wi abi gi den gudu di Yehofa gi u, á koo.\n20. San yu o du fu kibii den gudu di Yehofa gi i?\n20 U mu de kabakaba fu fika ala sani di sa meke a lobi di u lobi a Kownukondee fu Gadu koo. Meke moiti fu peleiki fayafaya. Meke moiti fu yu á lasi a lobi di i lobi a peleikiwooko. I mu e sutudeli Beibel tu. Efu yu e du den sani ya, da a leti enke yu e kibii gudu „a hemel di ná o kaba noiti. Fufuuman á poi doo anda, woon ná o man nyan en tu. Bika a pe i gudu de, na ape yu ati o de tu”.—Lukasi 12:33, 34.\nDen gudu di Yehofa gi u. Dii fu den gudu ya na a Kownukondee, a peleikiwooko anga den leli fu Beibel\nGudu a hemel: A den bun sani di wi e du di e meke Yehofa piisii. Yehofa nai feegete den sani ya. A taki a o pai u fu den sani di wi e du gi en


Masa de birou B-140\nMasa de birou B-140, L120xl48xh76 cm. Material: MDF. Pret: 402,33 lei.


Wan man di be e du ogii anga sama toon wan fayafaya peleikiman (Toli 9)\nWi Kelesten libi anga a peleikiwooko–Komakandaa buku | december 2018\nLEISI AINI Abbey Abui Abuwatongo Acholitongo Afrikaans Aja Albaniya-tongo Almeniyatongo Altaitongo Alur Amhareisitongo Arabiatongo Asamitongo Aserbaiyanitongo Aserbaiyanitongo Atesotongo Attié Aymaratongo Bakratongo Bambaratongo Basatongo (Kamerun) Bask-tongo Baskirtongo Bataks (Karo) Bataks (Simalungun) Bataks (Toba) Bauletongo Bengalitongo Betetongo Biak Bikoltongo Bislamatongo Bulgariatongo Bulutongo Chavacano Chinees (Kantonees, vereenvoudigd) Chintongo (Haka) Chitonga (Zimbabwe) Choltongo Chuvashtongo Creools (Belize) Creools (Kaapverdië) Dajaks Ngaju Damara Dangmetongo Deinsitongo Digortongo Dofusama-tongo fu Balasilikondee Dofusma-tongo fu Filippijnen Dofusma-tongo fu Venezuwela Doisritongo Doualatongo Drehu-tongo Dyulatongo Edotongo Efiktongo Eisikondeetongo Eksosatongo Esan Estitongo Ewetongo Farutongo Fensitongo Fidyitongo Fontongo Fransitongo Galicisch Garifunatongo Gatongo Georgiatongo Gokanatongo Grikitongo Groenlandtongo Guaranitongo Guntongo Guyaratitongo Guéré Haiti Kriorotongo Hawsatongo Hebrewtongo Hererotongo Hiligainontongo Hinditongo Hirimotutongo Hmong (wit) Hongariatongo Huastektongo (San Luis Potosi) Ibanag Ibantongo Ibindatongo Igbotongo Igede Ilokotongo Indoneisiatongo Ingrisitongo Isokotongo Italiatongo Jakuba Javaans Kabiyetongo Kambodyatongo Kanadatongo Kanatongo Karen (S’gaw) Kasaktongo Katalantongo Katyintongo Kektyitongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kipendetongo Kirgisitongo Kiribatitongo Kirunditongo Kisitongo Kisongetongo Kitongatongo (Malawi) Kityetongo Koerdisch, Kurmanji (Kaukasus) Kongotongo Konkanitongo (Romesma-alfbet) Koreya-tongo Krio Krowâsiatongo Kurmanyitongo, Kurdia Kurmanyitongo, Kurdia (sirilis-alfabet) Kwangalitongo Kwanyamatongo Kyangonde Laag Duits-tongo Laostongo Latfiatongo Lenje Lingalatongo Litoniyatongo Lomwetongo Lufaletongo Lugandatongo Lukonsotongo Lundatongo Luotongo Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Manyawa Mapudunguntongo Maratitongo Masatektongo (Huwatala) Masedoniya-tongo Masyaleisitongo Mauritius Kriorotongo Mayatongo Mbunda Mende Miksetongo Mikstektongo (Gerero) Mingreels Miskitotongo Misotongo Miyanmartongo Mongoliyatongo Mooretongo Motutongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ndongatongo Nepalitongo Ngaberetongo Ngangela Niastongo Nidebeletongo Nidebeletongo (Zimbabwe) Nisematongo Norwegatongo Nsenga Nyanekatongo Nyungwe Odiatongo Okanisitongo Okpe Oromotongo Oseitiatongo Otetelatongo Otomitongo (Valle del Mezquital) Pangasinantongo Papiamentutongo (Korsow) Persiatongo Pidgin (West-Afrika) Ponpeitongo Potogisi Kriorotongo (Guinee-Bissau) Potogisitongo Potogisitongo (Potogisikondee) Punyabitongo Pôlsutongo Quichua (Chimborazo) Quichua (Imbabura) Rarotongatongo Romani (Macedonië, cyrillisch) Romani (Servië) Romanitongo (Masedoniya) Romanitongo (Zuidsei fu Grikikondre) Rosiyatongo Rumeiniatongo Runyankoretongo Rutorotongo Salomon eilanti pidgin Samowatongo Sangirees Sangotongo Sapotektongo (Istmus) Sapotektongo Latyigiri) Sebuwanotongo Seisyel-èilanti Kriorotongo Senatongo Sepeditongo Sepulana Serfiatongo Serfiatongo (Romesma-alfabet) Sesotho (Lesotho) Sesotho (Zuid-Afrika) Setswanatongo Shangaan (Mozambique) Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Kanton (Fosiwan) Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Sundaas Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Talapanektongo Tamiltongo Tandroy Tankaranatongo Tarahumaratongo (Centraal) Taraskotongo Tatartongo Tayikitongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Totonaktongo Toyolabaltongo Truktongo Tsongatongo Tswatongo Tsyilubatongo Tufalotongo Turkmeniatongo Twitongo Tyekiatongo Tyinamwangatongo Tyitumbukatongo Tyityewatongo Tyiyaotongo Tyokwetongo Tyuabotongo Tzeltaltongo Tzotziltongo Udgurtongo (sirilis-alfabet) Ukrainitongo Umbundutongo Urdutongo Urhobotongo Urundtongo Usbektongo Valenciaans Vendatongo Vezotongo Vietnameisitongo Walisitongo Waray-Waraytongo Wayuunaikitongo Welshtongo Wolaitatongo Yapantongo Yorubatongo Zandetongo usbekitongo (Romesma-alfabet)\nDEN GUDU DI DE AINI A WOWTU FU GADU | TOLI 9-11\nWan man di be e du ogii anga sama toon wan fayafaya peleikiman\nSawlesi á be daaidaai fu du san a leli. Saide Sawlesi be de kabakaba fu kengi, winsi fa den taa sama á be wani kengi? Bika a be e lesipeki Gadu moo enke libisama. A be bigi gi en tu taki Kelestesi be soi tyali-ati gi en. Efu yu e sutudeli Beibel, ma yu á dopu ete, fa i sa soi taki i nai daaidaai fu du san yu e leli leti enke Sawlesi?\nDen sama fu Rome be e meke den Dyu seefi koti den kuutu. Den hei pilisite fu a Gaan kuutu osu fu den Dyu be sa taki san bun anga san á bun. Den be sa gi Sawlesi piimisi fu sooto den Dyu di be e toon bakaman fu Yesesi, winsi den be e tan a den faawe peesi enke Damaskus\nDEN GUDU DI DE AINI A WOWTU FU GADU Wan man di be e du ogii anga sama toon wan fayafaya peleikiman\nDEN GUDU DI DE AINI A WOWTU FU GADU Barnabas anga Pawlesi be yeepi sama a faawe peesi fu toon bakaman fu Yesesi\nA LIBI FU WI ENKE KELESTEN Fa fu du a peleikiwooko moo bun—Yeepi „bun-ati sama” fu toon Yesesi bakaman\nDEN GUDU DI DE AINI A WOWTU FU GADU A Wowtu fu Gadu be yeepi den fu abi aseefi denki\nA LIBI FU WI ENKE KELESTEN Singi gafa Yehofa\nDEN GUDU DI DE AINI A WOWTU FU GADU Meke moiti fu peleiki enke apostel Pawlesi\n31 december 2018–6 yanuari 2019\nDEN GUDU DI DE AINI A WOWTU FU GADU „Poti pakisei a iseefi. Poti pakisei na ala den sikapu tu”\nText Fasi fa i sa download sani WI KELESTEN LIBI ANGA A PELEIKIWOOKO–KOMAKANDAA BUKU december 2018\nWI KELESTEN LIBI ANGA A PELEIKIWOOKO–KOMAKANDAA BUKU december 2018


Fositen bukulolo fu Beibel—Wan sani di i mu sabi\nLEISI AINI Acholitongo Afrikaans Albaniya-tongo Almeniyatongo Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Baskirtongo Bataks (Karo) Bataks (Toba) Bauletongo Biak Bikoltongo Bislamatongo Bulgariatongo Choltongo Chuvashtongo Deinsitongo Doisritongo Drehu-tongo Efiktongo Eisikondeetongo Eksosatongo Estitongo Ewetongo Fensitongo Fidyitongo Fontongo Fransitongo Gatongo Georgiatongo Grikitongo Groenlandtongo Guaranitongo Haiti Kriorotongo Hawsatongo Hebrewtongo Hiligainontongo Hmong (wit) Hongariatongo Ibantongo Igbotongo Ilokotongo Indoneisiatongo Ingrisitongo Isokotongo Italiatongo Javaans Kabiyetongo Kaqchikel (Centraal) Karen (S’gaw) Kasaktongo Katalantongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kirgisitongo Kiribatitongo Kirunditongo Kisitongo Kisongetongo Kitongatongo (Malawi) Koerdisch, Kurmanji (Kaukasus) Kongotongo Koreya-tongo Krio Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Lambatongo Latfiatongo Lingalatongo Litoniyatongo Lufaletongo Lugandatongo Lukonsotongo Lundatongo Luotongo Malagasitongo Maltatongo Mambwe-Lungutongo Mamtongo Masatektongo (Huwatala) Masedoniya-tongo Mauritius Kriorotongo Mayatongo Mbunda Misotongo Miyanmartongo Mooretongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Ndongatongo Ngangela Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Okanisitongo Oromotongo Oseitiatongo Otetelatongo Pangasinantongo Papiamentutongo (Aruba) Papiamentutongo (Korsow) Persiatongo Pidgin (Kameroen) Potogisitongo Pôlsutongo Quichua (Imbabura) Rosiyatongo Rumeiniatongo Runyankoretongo Salomon eilanti pidgin Samowatongo Sangotongo Sebuwanotongo Seisyel-èilanti Kriorotongo Sepeditongo Serfiatongo Serfiatongo (Romesma-alfabet) Sesotho (Lesotho) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Spanyorotongo Sramakatongo Sranantongo Sulutongo Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Tatartongo Tetun Dili Tiftongo Tigrinyatongo Tok Pisintongo Torkutongo Toyolabaltongo Tsongatongo Tsyilubatongo Tufalotongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Ukrainitongo Umbundutongo Urhobotongo Urundtongo Vendatongo Vietnameisitongo Walisitongo Wayuunaikitongo Yapantongo Yorubatongo Zandetongo\nWan sani di i mu sabi\nNawan fu den buku di sama sabi enke santa buku e doo a Beibel. Buku á de di kengi sama libi enke a Beibel. A Beibel na a moo gaandi buku di de. Boiti dati, buku á de di sama ondoosuku enke a buku ya. Sama taki omen sani fu a Beibel tu.\nWantu ondoosukuman e denki taki den sani di sikiifi aini a Beibel, a ná den sani di Gadu be meke sama sikiifi poti aini en Wowtu. Wan ondoosukuman di e ondoosuku den keliki taki: „Wi á poi taki sama poti den sani di be sikiifi aini a Wowtu fu Gadu soifili aini den Beibel di wi abi aini a ten ya. Den Beibel di sama abi nownow lai anga fowtu. Te i luku den sani di be sikiifi aini den fosi bukulolo anga den sani di sikiifi aini den Beibel di sama sikiifi bakaten, da wi e si taki a dunsudunsu sani kengi.”\nFu di son sama abi wan taa biibi, meke den e denki taki a ná Gadu meke sama sikiifi a Beibel. Wan fu den sama ya a Faizal. Den famii fi en á be e go a keliki. Den be taigi en taki a Beibel a wan santa buku, ma a omen sani den kengi aini. Na a sani de meke te sama be e taki anga Faizel fu den sani di sikiifi aini Beibel, a á be e biibi. Faizal taki: „A ná a fosi Beibel den abi. Sani kengi aini den Beibel di den abi nownow.”\nMa u mu booko wi ede taki sama kengi den sani di sikiifi aini Beibel? Meke u taki fu dii akisi: Yu o biibi den sani di Beibel paamisi, efu yu á sabi efu den sani de be sikiifi aini den fosi Beibel? (Romesama 15:4) Son leisi u mu du wan pelensipali sani a wi osufamii, u wookope anga u keliki. Efu den Beibel fu a ten ya lai anga fowtu, yu o wooko anga den leli fi en te i mu du den sani ya?\nWinsi fa u ná abi den fosi bukulolo fu Beibel, tokuso u poi ondoosuku dunsudunsu fositen bukulolo fu Beibel. Fa a waka den bukulolo ya á poli, winsi sama be wani poli efuso kengi den sani di sikiifi aini? Fa a poli di den bukulolo ya á poli, sa meke i biibi den sani di sikiifi aini den Beibel fu a ten ya? Meke u luku den piki fu den akisi ya aini den taa artikel di e taki fu a Beibel.


Waka a den mati fu Yehofa baka | Sutudi\nYehofa be e kai en „mi mati”\nWaka a den mati fu Yehofa baka\nSoi taki a Yehofa yu e holibaka gi\nWaka a den sama baka di be e du sani enke fa Yehofa wani\nONDOOFENITOLI Yehofa be e holibaka gi mi\nTan dini Yehofa anga piisii\nLEISI AINI Afrikaans Basatongo (Kamerun) Bauletongo Bislamatongo Bulutongo Choltongo Dangmetongo Drehu-tongo Efiktongo Eksosatongo Ewetongo Fontongo Fransitongo Garifunatongo Gatongo Groenlandtongo Haiti Kriorotongo Hawsatongo Hmong (wit) Ibantongo Igbotongo Ingrisitongo Isokotongo Italiatongo Kabiyetongo Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikaondetongo Kikongotongo Kimbundutongo Kisitongo Kisongetongo Kongotongo Krio Kwangalitongo Kwanyamatongo Lambatongo Laostongo Lingalatongo Lufaletongo Lundatongo Maltatongo Mambwe-Lungutongo Mamtongo Masatektongo (Huwatala) Mauritius Kriorotongo Mbunda Mende Misotongo Miyanmartongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Ndongatongo Ngaberetongo Ngangela Nidebeletongo Nisematongo Nyanekatongo Okanisitongo Otetelatongo Pidgin (Kameroen) Potogisitongo Quichua (Imbabura) Seisyel-èilanti Kriorotongo Sepeditongo Sesotho (Lesotho) Setswanatongo Sibembatongo Silositongo Sinyanyatongo Spanyorotongo Sramakatongo Sulutongo Swahilitongo (Kongo) Swatitongo Syitongatongo Tahititongo Talapanektongo Tiftongo Totonaktongo Toyolabaltongo Tsongatongo Tsyilubatongo Twitongo Tyokwetongo Tzeltaltongo Umbundutongo Urhobotongo Urundtongo Vendatongo Walisitongo Wayuunaikitongo Welshtongo Yorubatongo\nA Wakititolen (anga sutudi-artikel) | februari 2016\n„A den sama di e lesipeki Yehofa e toon en mati.”—PSALM 25:14.\nSINGI: 106, 118\nRut anga Gadu a be bun mati. San a sani ya e leli u?\nSaide Kownu Heskiya anga Yehofa a be bun mati?\nSowtu manii di Maliya be abi meke a toon Yehofa mati?\n1-3. (a) Fa u du sabi taki wi anga Gadu sa toon mati? (b) Fu sama wi o taki aini a artikel ya?\nA DII peesi aini Beibel yu e leisi taki Abalaham a be Gadu mati (2 Koloniki 20:7; Yesaya 41:8; Yakowbesi 2:23). En na a wan enkii sama di Beibel e kai Gadu mati. Ma na Abalaham a be a wan enkii sama di toon Gadu mati? Nono. Beibel e soi taki ala u sa toon Gadu mati.\n2 Beibel lai toli fu man anga uman di be e lesipeki Yehofa. Fu di den be e biibi Yehofa meke den anga en be toon bun mati. (Leisi Psalm 25:14.) Pawlesi be sikiifi taki den de aini a kulu fu den somen Kotoigi di „lontu u enke wan gaan woluku”. Ala den sama ya a be Gadu mati.—Hebrewsama 12:1.\n3 Wi o luku a libi fu dii mati fu Yehofa aini Beibel: (1) Rut, a yonkuu uman fu Moabkondee di man be dede, (2) Heskiya, a kownu fu Yuda, anga (3) Maliya, a mma fu Yesesi. San wi e leli te u luku fa den sama ya anga Gadu toon mati?\nA BE SOI TUUTUU LOBI\n4, 5. Sowtu sani Rut be du di á be makiliki gi en? Saide a á be makiliki gi en? (Luku a fowtow na a bigin.)\n4 Naomi anga den tu main fi en Rut anga Orpa, be de a pasi e go a Islayeli. Den be komoto a Moab. Di den waka te wan pisi, neen Orpa daai go a Moab baka. Ma Naomi be wani go a Islayeli namonamo, bika na ape a meke. San Rut be o du? A be o daai go a den sama fi en a Moab? A be o go a Betelehem anga en main Naomi? A á be makiliki gi en.—Rut 1:1-8, 14.\n5 Rut famii be e tan a Moab. A be sa daai go a den famii fi en baka. Den be o solugu en. A be sabi den sama fu a kondee de. A be sabi a tongo anga den gwenti fu den Moabsama. Naomi á be poi paamisi Rut taki a o fende a libi de a Betelehem. A be e si enke a á be o fende wan man efuso wan osu gi Rut. Neen meke a taigi en fu a go a Moab baka. Enke fa u sabi, da Orpa „go a den sama fi en anga den gadu fi en baka” (Rut 1:9-15). Ma Rut á be wani daai go neen foluku anga den falisi gadu fu den.\n6. (a) Sowtu koni sani Rut du? (b) Saide Boas taki Rut si Yehofa enke ’a sama pe a kon suku wan kibiipeesi’?\n6 Kande a Rut man efuso en main Naomi meke a kon sabi Yehofa. Rut be kon fusutan taki Yehofa á be de enke den gadu fu den Moabsama. A be lobi Yehofa. A be sabi tu taki a Yehofa a mu dini. Neen meke a taigi Naomi taki: „A foluku fi i o de mi foluku, a Gadu fi i o de mi Gadu” (Rut 1:16). Rut be lobi Naomi tuutuu. Ma a sama di Rut be moo lobi a Yehofa. A sani ya be bigi gi Boas tu, bika a be gafa Rut bakaten taki a Yehofa na ’a sama pe a kon suku wan kibiipeesi’. (Leisi Rut 2:12.) A sani di Boas taki e meke u denki wan pikin foo di e go kibii neen mma mapaapi ondoo (Psalm 36:7; 91:1-4). Na aseefi fasi Yehofa kibii Rut. A meke sani waka bun anga en tu fu di a be e biibi. A á be hati Rut taki a go dini Yehofa.\n7. San o yeepi den sama di e daaidaai fu paamisi Yehofa taki den o libi enke fa a wani?\n7 A omen sama e leli sabi Yehofa, ma den nai dini en. Den e daaidaai fu paamisi Yehofa taki den o libi enke fa a wani. Den e daaidaai fu dopu tu. Efu a so iseefi e denki, da i mu sidon pakisei san meke yu e daaidaai. Ala sama e dini wan gadu (Yowsuwa 24:15). Ma a moo bun sani di i sa du, a fu dini Yehofa. Te i paamisi Yehofa taki yu o libi enke fa a wani, da yu e soi taki yu e biibi taki a o kibii yu. A o yeepi i fu tan dini en, winsi sowtu polobelema e miti i. Na a sani de Gadu be du gi Rut.\n„HESKIYA Á GWE FIKA YEHOFA”\n8. Fa a libi fu Heskiya be de di a be nyoni?\n8 Heskiya anga Rut á kiya na aseefi fasi. A foluku fu Heskiya be paamisi Yehofa taki den o libi enke fa a wani. Ma a ná ala den Islayelisama be e libi enke fa Gadu wani. Heskiya dda di den e kai Kownu Akas be ogii. A á be e lesipeki a tempel fu Gadu. A be meke a foluku go dini falisi gadu. A boon wantu fu den baala fu Heskiya seefi enke ofaandi gi wan falisi gadu. Sani á be waka bun seefiseefi di Heskiya be nyoni!—2 Kownu 16:2-4, 10-17; 2 Koloniki 28:1-3.\n9, 10. (a) Saide Heskiya be sa buuse Yehofa? (b) Saide wi ati á mu boon a Yehofa? (c) Saide wi á mu si enke a wi famii e meke u toon bun sama efuso sama di ogii?\n9 A fasi fa Akas be e libi be sa meke Heskiya buuse Yehofa. Gaanse fu den sani di miti Heskiya á miti son sama aini a ten ya. Ma tokuso „a Yehofa den ati e boon” efuso a olikanisâsi fi en (Odo 19:3). Taawan e si enke den libi ná o waka bun, fu di den mma anga dda á kiya den bun. Den e si enke den o meke den seefi fowtu di den mma anga dda meke (Eseikiyeli 18:2, 3). Ma a so a de tuu?\n10 A libi fu Heskiya e soi taki winsi wan sama á kiya bun, tokuso a poi toon bunbun sama. Noiti wi ati á mu boon a Yehofa, bika á neen e meke ogii e miti libisama (Yopu 34:10). A tuu taki mma anga dda sa leli den pikin bun sani efuso sani di á bun (Odo 22:6; Kolosesama 3:21). Ma a sani ya á wani taki na a fasi fa u famii e libi o meke u toon bun sama efuso sama di ogii. Saide? Bika Yehofa meke libisama fu den taki gi denseefi san den wani du. Useefi sa luku efu wi o du bun efuso ogii (Deitolonomi 30:19). Fa Heskiya soi taki a fusutan a sani ya?\nA omen yonkuuwan e kon aini waaleiti, winsi fa den famii á de a waaleiti (Luku paragraaf 9, 10)\n11. Saide Heskiya be de wan fu den moo bun kownu fu Yuda?\n11 Winsi fa Heskiya dda be de wan fu den moo ogii kownu fu Yuda, tokuso Heskiya toon wan fu den moo bun kownu fu Yuda. (Leisi 2 Kownu 18:5, 6.) A á be wani waka neen dda baka. Ma a be e aliki te Yesaya, Mika anga Hoseya be e taki anga en. A be e aliki tu te den polofeiti ya be e poti en a pasi. A sani ya gi en taanga-sikin fu seeka omen fu den sani di en dda be poli. A kiin a tempel, a akisi Gadu fu gi a foluku paadon, neen a booko ala den falisi gadu di be de aini a kondee (2 Koloniki 29:1-11, 18-24; 31:1). Di Sanherib, a kownu fu Asiriya be wani kon feti anga Yelusalem, neen Heskiya soi taki a abi deki-ati. A be e biibi taki Yehofa o kibii den, neen meke a gi a foluku taanga-sikin (2 Koloniki 32:7, 8). Wan leisi Heskiya du wan sani fu di a be abi heimembee. Ma di Yehofa kaasi en, neen a soi sakafasi (2 Koloniki 32:24-26). Heskiya a wan bun sama di u sa waka neen baka. A á meke a fasi fa en dda be e libi poli en libi. Ma a be soi taki en anga Yehofa a mati.\n12. Fa omen Kelesten aini a ten ya meke moiti fu toon Yehofa mati, leti enke Heskiya?\n12 A goontapu fu a ten ya ogii. Sama á lobi taawan. Neen meke a omen pikin de di nai fende a lobi anga a solugu di wan mma anga dda mu gi wan pikin (2 Timotiyesi 3:1-5). Winsi fa sani á be e waka bun anga omen Kelesten di den be moo yonkuu, tokuso den meke moiti fu toon Yehofa mati. Leti enke Heskiya, den soi taki a ná a fasi fa i kiya e meke i toon wan bun sama efuso wan sama di ogii. Gadu gi wi a okasi fu taki gi useefi san u wani du anga u libi. Neen meke leti enke Heskiya, useefi sa dini Yehofa efu u wani.\n„MI NA A UMANSAAFU FU YEHOFA!”\n13, 14. Saide a wooko di Gadu be gi Maliya á be makiliki? Ma san a taigi a engel Gabiliyeli?\n13 Baka omen yali di Heskiya dede, neen wan yonkuu uman di den e kai Maliya toon bun mati anga Yehofa. Gadu be gi en wan gaan wooko. A be o de anga bee, da a be o meke a Manpikin fu Gadu. A be mu kiya en te enke a bigi. Yehofa be e fitoow Maliya. A be lobi en tu. Neen meke a be gi en a gaandi ya. Fa Maliya fii di a yee taki na a gaan wooko ya Gadu gi en?\n„Mi na a umansaafu fu Yehofa!” (Luku paragraaf 13, 14)\n14 U gwenti taki fu a gaandi di Gadu be gi Maliya. Ma kande Maliya be e feele pikinso di Gadu gi en a wooko ya. Saide u sa taki a sani de? A engel di den e kai Gabiliyeli be taigi en taki a o de anga bee sondee wan man siibi anga en. Ma Gabiliyeli á taigi den famii fi en efuso den biitisama, fa a be o du de anga bee. San den be o pakisei? Yowsefu be o biibi en di a be o taigi en taki a á waka gi en? Boiti dati, Maliya be abi a gaan faantiwowtu fu kiya a Manpikin fu Gadu! Wi á sabi pilisisi san be e gi en booko-ede, ma u sabi san a du baka di Gabiliyeli taki anga en. Maliya taigi en taki: „Mi na a umansaafu fu Yehofa! Meke sani waka enke fa i taki.”—Lukasi 1:26-38.\n15. Fa Maliya be soi taki en biibi taanga?\n15 Maliya biibi be taanga! A be de kabakaba fu du ala san Yehofa akisi en, leti enke wan saafu. A be e biibi taki Yehofa o solugu en. A be e biibi taki a o kibii en tu. San be taanga Maliya biibi? Nawan sama e meke anga biibi. Ma a moiti u mu meke fu u biibi taanga, da u akisi Gadu fu a yeepi u (Galasiyasama 5:22; Efeisesama 2:8). Maliya be e meke moiti fi en biibi taanga. Fa u du sabi a sani ya? Meke u luku fa a be e aliki, anga sowtu toli a be lobi taki.\n16. Fa u du sabi taki Maliya be e aliki bun?\n16 A fasi fa Maliya be e aliki. Beibel taki „i mu gaw fu aliki, ma yu á mu gaw fu taki” (Yakowbesi 1:19). Maliya be e aliki bun te sama e taki. Beibel e soi taki a be e teke ten aliki den sani di a be e yee, moomoo den sani di a be e leli fu Yehofa. A be e go sidon pakisei den sani ya. Di Maliya be meke Yesesi, wantu sikapuman be kon taigi en san wan engel be taigi den. Di Yesesi be abi 12 yali, a be taki wan sani di be foondoo Maliya. Ala den tu leisi ya Maliya aliki bun. A holi den sani de a ede. Boiti dati, a go sidon pakisei den sani de tu.—Leisi Lukasi 2:16-19, 49, 51.\n17. Fu sowtu sani Maliya be e taki?\n17 Den sani di Maliya be e taki. A wantu peesi namo aini Beibel yu o leisi san Maliya taki. A moo langa sani di a taki sikiifi aini Lukasi 1:46-55. Den sani di a taki aini den tekisi ya e soi taki a be sabi den Hebrew buku fu Beibel bun. Fu saide u sa taki a sani ya? Den sani di Maliya taki e gei den sani di Hanna, a mma fu Samuweli be taki (1 Samuweli 2:1-10). Di Maliya taki a pisi ya, a moo enke 20 leisi a kai son pisi di sikiifi aini den Hebrew buku fu Beibel. Den sani ya e soi kiin taki Maliya be lobi taki fu den sani di a be sabi fu Yehofa.\n18. Fa u sa waka a Maliya baka?\n18 Leti enke Maliya, son leisi Yehofa e gi u wan wooko di u si enke u ná o poi du. Ma meke u teke a wooko di Yehofa gi u. Meke u fitoow taki a o holibaka gi u. Da a so wi e waka a Maliya baka. U sa soi biibi enke Maliya tu, te wi e aliki den sani di Yehofa taki, te wi e sidon pakisei den sani di ai leli u, anga den sani di a o du aini a ten di e kon. A sani de o meke u piisii fu taigi taawan den sani di u leli.—Psalm 77:11, 12; Lukasi 8:18; Romesama 10:15.\n19. Sowtu wini wi o fende te u waka a den mati fu Yehofa baka?\n19 Rut, Heskiya anga Maliya a be Yehofa mati, leti enke Abalaham. Den a wantu fu den somen kotoigi di „lontu u enke wan gaan woluku”. Ala den be abi a gaandi fu de Yehofa mati. Meke u tan waka a den sama ya baka (Hebrewsama 6:11, 12). Efu u du a sani ya, da wi anga Yehofa o de mati fu teego!\nA WAKITITOLEN (ANGA SUTUDI-ARTIKEL) februari 2016


.: LugSaJu :.: Libro "Defiende tu PC", en PDF


Joon 1 | DJKNT Bible | YouVersion\nBible LanguageBusinenge Tongo\n1We, na a bigin, a Wowtu*f1* be de kaba. A Wowtu be de a Masaa Gadu. Da a Wowtu ya, na be Masaa Gadu seefi. 2Da senten na a bigin, da a Wowtu ya be de anga Masaa Gadu makandii.\n19We, den gaan edeman fu keliki a Jelusalem sende kai wanlo apaiti begiman fu a Mama Keliki anga wanlo manengee fu Leifi Lo. Ne den sende den fu den go akisi Johanisi sama ne en. 20Ne den go, ne den akisi en taki, efu na en na Kelestesi*f2* di Masaa Gadu be o sende kon a goontapu. Ne Johanisi puu taigi den gwelen sondee fu koli den. A taki: “Nono! Kweti kweti! Mi a ná a Kelestesi.”\nNe den piki en taki: “Labai*f3*, pe yu e tan?”\n40Da wan fu den tu bakaman fu Johanisi di be go anga Masaa Jesesi na, Andeleyasi, wan baala fu Simon Peitilisi. 41We, ne a feti go ne en baala Simon esi esi. Ne a taigi en taki: “U fende a Mesiyasi*f4*.”\n42Ne a tyai en baala Simon go a Masaa Jesesi. Ne di Masaa Jesesi si en, ne a taki: “Yu na Simon, a manpikin fu Johanisi. Yu o nen Kefasi*f5*.”\n50Ne Masaa Jesesi piki en taki: “Na fu di mi taigi yu taki: ‘Mi be si yu na a figasii bon ondoo,’ meke yu e biibi? Yu o si moo gaan foondoo sani moo enke dati.” 51Ne Masaa Jesesi taigi den taki: “Fu tuutuu mi e taigi u taki, u o si tapu a den woluku anda opo waa. Da u o si den Basiya fu Masaa Gadu Kondee*f6* e subi e go, e saka e kon na a Manpikin di kon saka toon libisama ya tapu.”\nLearn More About Beibel: okanisi tongo\nExplore Joon 1 by Verse


Matheo 1 DJKNT - Disi na a lo avo gaansama fu Masaa - Bible Search\nA lo avo gaansama fu Masaa Jesesi\n1Disi na a lo avo gaansama fu Masaa Jesesi Kelestesi, a bakaten manpikin fu Kownu Dafeti paansu. Dafeti seefi na wan baka bakaten pikin fu Abalaham paansu, a moo gaandi avo gaansama fu ala Dyusama.\n2Ne Abalaham meke Isaki.\nNe Isaki meke Jakopu.\nNe Jakopu meke Juda anga den taa elufu baala fi en.\n3Juda dati sete a lo fu den Dyusama den e kai Juda. Bika en anga a uman di den e kai Tamal meke Pelesi anga Seila.\nNe Pelesi meke Sesilon.\nBakadati, ne Sesilon meke Alan.\n4Ne Alan meke Amenadabu.\nNe Amenadabu meke Nakson.\nNe Nakson meke Salmon.\n5We, ne Salmon anga a uman den e kai Laakabu meke Bowasi.\nNe Bowasi anga a uman den e kai Lotu meke Obeti.\nBakadati, ne Obeti meke Isai.\n6Ne Isai meke Dafeti, a kownu.\nNamo, ne Kownu Dafeti anga a uman fu Uliya meke Salomo.\n7Ne Salomo meke Lekabeyamu.\nNe Lekabeyamu meke Abiya.\nNamo, ne Abiya, meke Asa.\n8Ne Asa meke Jowsafati.\nNe Jowsafati meke Yoolam.\nNe Yoolam meke Usiya.\n9Ne Usiya meke Yowtam.\nNe Yowtam meke Akasi.\nNamo, ne Akasi meke Heskiya.\n10Ne Heskiya meke Manase.\nNe Manase dati meke Amon.\nBakadati, ne Amon meke Yowsiya.\n11Ne Yowsiya meke Yekoniya anga den taa baala fu Yekoniya.\nDa na a ten de, ne den sama fu Babilon Kondee be kon meke oloku anga den Dyusama. Ne den kisi den Dyusama puu a Dyu Kondee tyai go poti a Babilon.\n12We, baka di den kisi den Dyusama so,\nne Yekoniya meke Seyaltiyeli.\nNamo, ne Seyaltiyeli meke Selubabeli.\n13Ne Selubabeli meke Abihutu.\nNe Abihutu meke Eliyaken.\nNe Eliyaken meke Asolu.\n14Ne Asolu meke Saadoki.\nNe Saadoki dati meke Akin.\nNamo, ne Akin dati meke Eliyutu.\n15Namo, ne Eliyutu meke Eliyasa.\nNe Eliyasa dati meke Matan.\nDa Matan dati meke Jakopu.\n16Te fu kaba, na a Jakopu ya meke Jowsef, a man fu Maliya. Maliya na a mma fu Jesesi di den e kai a Kelestesi.\n17We, te u teli komoto na a fosi gaansama Abalaham go miti Kownu Dafeti, da na tin na fo dada meke pikin. Da fu komoto a Kownu Dafeti go doo a yuu di den Babilon sama kon kisi den Dyusama tyai gwe, da na tin na fo dada meke pikin tu. Soseefi fu teli komoto na a yuu di den Dyusama go a Babilon Kondee, go miti a ten di a Kelestesi meke, da na soseefi tin na fo dada meke pikin tu.\nMasaa Jesesi Kelestesi meke\n18Ma namo, da a de so taki, Maliya na be a poti mofu uman fu Jowsef. Den be de fu libi, ma Maliya kon de anga bee, sondee fu Jowsef sabi en, uman fasi. A Jeje fu Masaa Gadu meke Maliya de anga a bee. 19Ma namo, Jowsef na be wan sama di e pakisei fu du san fiti Masaa Gadu. Ne a denki namo fu paati anga Maliya saafi bakabaka, sondee fu bolotyasi a taki. Bika a á wani gi Maliya sen.\n20Ne di a pakisei de kon ne en, ne wan Basiya fu Masaa Gadu Kondee*f1* kon ne en a ini wan deen. Ne a taigi en taki: “Jowsef! Manpikin fu Kownu Dafeti paansu! Yu á mu feele fu teke Maliya toon yu uman! Bika, a ná sama gi en a bee de, ma na a Jeje fu Masaa Gadu seefi wooko so. 21A o meke wan manpikin. Da i mu kai en Jesesi. Bika ne en o tyai yeepi gi a foluku fi en, fu puu den a takuudu anga ogii.”\n22We! A hii toli ya waka enke fa Masaa Gadu be piki wan fositen apaiti takiman fi en, fu sikiifi taki, dati musu pasa bakaten. Bika a takiman be sikiifi taki: 23“Wan ten e kon! Yu o si taki wan yonkuu uman, di á go a man wan dei o de anga bee. Da a o meke wan manpikin. Da den o kai en Imanuweli. A nen ya wani taki, Masaa Gadu seefi kon fu de anga wi.”\n24We, di Jowsef weki na a siibi, ne a du leti enke fa a Basiya fu Masaa Gadu Kondee be taigi en, ne a teke Maliya poti a osu enke uman.\n25Ma a á siibi anga en uman fasi, fosi a meke a manpikin. Ne di Maliya meke a pikin, ne Jowsef taki, den mu kai en Jesesi.


I sabi Yehofa enke fa Nowa, Daniyeli anga Yopu be sabi en? | Wakititolen\n„Den sama di e du ogii á poi sabi san a leti-du, ma den sama di e suku Yehofa poi fusutan ala sani.”—ODO 28:5.\nSAN I BEN O PIKI?\nFa Nowa soi taki a be abi biibi anga koni?\nFa Daniyeli soi taki a be abi biibi anga koni?\nFa Yopu soi taki a be abi biibi anga koni?\n1-3. (a) San o yeepi u fu aliki Yehofa aini den lasiti dei ya? (b) San wi o luku aini a artikel ya?\nNOWNOW wi e libi aini den lasiti dei fu a goontapu ya. Wi e si fa sama e kon moo ogii dei fu dei. Den e „goo enke gaasi” (Psalm 92:7). U nai foondoo taki omen sama á wani libi enke fa Gadu wani. Pawlesi be taigi den Kelesten taki: „U mu de enke pikinnengee di nai du ogii. A fasi fa wi e denki mu soi taki wi a gaansama” (1 Korentesama 14:20). Fa u sa du a sani ya?\n2 U sa fende a piki aini a tekisi fu a artikel ya. A taki: „Den sama di e suku Yehofa poi fusutan ala sani” (Odo 28:5). A sani ya wani taki den sabi san den mu du fu meke Yehofa piisii. Odo 2:7, 9 e soi taki Yehofa e gi den sama di e du bun sani koni. Ai meke den ’sabi san a leti-du anga fa fu koti kuutu a wan leti fasi. Ai yeepi den fu du sani anga wan kiin ati. Ai yeepi den fu du bun tu’.\n3 Yehofa be gi Nowa, Daniyeli anga Yopu a koni ya (Eseikiyeli 14:14). A so a de tu anga a foluku fu Gadu. Yu abi a koni fu Gadu di o yeepi i fu sabi san i mu du fu meke a piisii? Wan sani di o yeepi i, a te i sabi Yehofa bun. A artikel ya o soi u (1) fa Nowa, Daniyeli, anga Yopu du sabi Gadu, (2) fa a sabi di den be sabi Yehofa yeepi den, anga (3) san o yeepi u fu u biibi taanga enke den man ya.\nNOWA LIBI ENKE FA GADU WANI WINSI FA OGII BE LAI A GOONPTAPU\n4. Fa Nowa du sabi Yehofa? Fa a sani ya yeepi en?\nTe Nowa be luku den sani di Gadu meke, a be e si taki Gadu de tuutuu\n4 Fa Nowa du sabi Yehofa? Fanafu di Adan anga Efa meke pikin, dii sani be e yeepi sama fu sabi Yehofa. Den be e luku den sani di Gadu meke. Den sama di be e libi a den fesi be e leli den sani fu Yehofa. Boiti dati den be e leli sabi Yehofa te den be si fa ai belesi den te den be du san a taki (Yesaya 48:18). Te Nowa be e luku den sani di Gadu meke, a be e si taki Gadu de tuutuu. A be e si den manii fu Yehofa tu. Nowa be fusutan taki a Yehofa na a tuu Gadu. A abi makiti (Romesama 1:20). Nowa á be e biibi namo taki Gadu de, ma en biibi be taanga.\n5. Fa Nowa du sabi san Gadu abi a pakisei gi libisama?\n5 Beibel taki ’a te wan sama yee wan sani fosi ai biibi’. A sani ya e soi taki a den sani di wan sama yee, e yeepi en fu biibi (Romesama 10:17). Kande a den famii fu Nowa yeepi en fu sabi Yehofa. Wan fu den sama ya, neen dda Lamek. Lamek biibi be taanga. Lamek be meke fosi Adan dede. (Luku a fowtow na a bigin.) Kande en gaandda Metusala anga en afo Yered yeepi en fu sabi Yehofa tu. Yered dede 366 yali baka di Nowa meke * (Luku a maiki a ondoo.) (Lukasi 3:36, 37). Kande a den man ya anga den uman fu den be leli Nowa taki a Yehofa meke libisama. Kande den leli en taki Gadu wani den meke pikin fuu goontapu, da den dini en. Nowa yee tu taki Adan anga Efa á be aliki Yehofa, neen meke sani á waka bun gi den. Nowa seefi be e si den ogii di be e pasa a goontapu (Genesesi 1:28; 3:16-19, 24). Nowa be lobi den sani di a leli, neen meke a bigin dini Yehofa.—Genesesi 6:9.\n6, 7. Fa howpu taanga Nowa biibi?\n6 Te wan sama abi howpu, en biibi e moo taanga. Pakisei fa Nowa biibi be moo taanga di a yee taki en nen be e gi sama howpu. En nen be wani taki „boo” efuso „toosutu” (Genesesi 5:29). A Yehofa be meke Lamek taki a sani ya. A taki: „A wan ya o meke u fende toosutu, bika wi e wooko taanga. Wi e pina, bika Yehofa fuuku a doti.” Nowa be e biibi taki Yehofa be o meke sani kon bun baka. Leti enke Abel anga Heinok, a so Nowa seefi be e biibi taki „a pikin” be o masi a sineki ede.—Genesesi 3:15.\n7 Nowa á be e kaba fusutan a paamisi fu Yehofa di sikiifi a Genesesi 3:15. Ma a be e fusutan taki a polofeititoli ya be e gi sama howpu taki sani be o go bun aini a ten di e kon. Na aseefi bosikopu ya Heinok be e paati tu. A be taki Yehofa o kii den ogii sama (Yudasi 14, 15). A bosikopu di Heinok be e paati be musu taanga a biibi anga a howpu fu Nowa. A sani di Heinok taki o pasa ete wan leisi na Alimakedon.\nA biibi fu wi anga a koni fu Gadu, e yeepi u fu Saatan á fende u koli\n8. Fa a sabi di Nowa be sabi Gadu yeepi en?\n8 Fa a sabi di Nowa be sabi Gadu yeepi en? Na a sabi di Nowa be sabi Yehofa be yeepi en fu abi biibi anga koni. A sani ya yeepi en fu a á du sani di Yehofa á lobi. Fa a yeepi en? Nowa be wani toon Gadu mati, neen meke a á be e mosoo anga sama di á be lobi Yehofa. A á be e mosoo anga sama di á be e biibi Yehofa tu. Nowa á be meke den ogii yeye di be kon a goontapu koli en. Kande sama be e wani dini den ogii yeye ya te den be si fa den taanga (Genesesi 6:1-4, 9). Nowa be sabi taki Yehofa be wani libisama meke pikin fu goontapu (Genesesi 1:27, 28). Neen meke di den ogii yeye kon meke pikin anga uman a goontapu, Nowa be sabi taki a ogii den du. Den pikin di den be meke be bigi moo den taa pikin. Den be taanga moo den tu. A be de gagagaa fu si taki a ná wan bun sani den be du. Bakaten Yehofa taigi Nowa taki a be o meke wan fuudu kii ala den ogii sama. Nowa be e biibi Yehofa, neen a meke a ark. A so en anga en osufamii be tan a libi.—Hebrewsama 11:7.\n9, 10. San o yeepi u fu u biibi taanga enke Nowa?\n9 Fa u sa soi taki u biibi taanga enke Nowa? U mu sutudeli Gadu Wowtu bun. U mu lobi den sani di wi e leli. Boiti dati u mu wooko anga den, da u kengi a fasi fa wi e libi (1 Peitilisi 1:13-15). Te u du den sani ya, da a biibi fu u anga a koni di Gadu o gi u, o yeepi u fu Saatan á fende u koli (2 Korentesama 2:11). Gaanse sama aini a goontapu ya lobi ogii. Den lobi hululibi tu. A san a sondu sikin wani den e du (1 Yohanisi 2:15, 16). Den nai biibi taki a dei fu Yehofa koosube. Efu u biibi á taanga, useefi o bigin denki so tu. Wi á mu feegete taki di Yesesi be taki fu a ten fu u anga a ten fu Nowa, a á be taki fu den ogii di sama e du anga a hululibi fu den. Ma a be taki, pe fu den sama dini Gadu, den be o poti pakisei a den sani di den e du ala dei.—Leisi Mateyesi 24:36-39.\n10 Akisi iseefi taki: ’A fasi fa mi e libi e soi taki mi sabi Gadu? A biibi fu mi e yeepi mi fu du sani enke fa Yehofa wani? Ai yeepi mi fu leli taawan fu du sani enke fa Yehofa wani?’ Den akisi ya o yeepi i fu sabi efu yu e dini Yehofa enke Nowa.\nDI DANIYELI BE DE A BABILON, A BE SOI TAKI A KONI\n11. (a) San u sa taki fu Daniyeli mma anga en dda te u luku fa Daniyeli be lobi Yehofa? (b) On du fu den manii fu Daniyeli i be sa wani abi?\n11 Fa Daniyeli du sabi Yehofa? A Daniyeli mma anga en dda yeepi en fu lobi Yehofa anga a Wowtu fi en. Daniyeli soi anga a fasi fa a be e libi taki a be lobi a Wowtu fu Gadu. Winsi fa a be kon gaandi, toku a be e ondoosuku a Wowtu fu Gadu (Daniyeli 9:1, 2). Daniyeli be sabi Yehofa bun. Te u luku fa Daniyeli be begi Yehofa anga en hii ati a Daniyeli 9:3-19, wi e si taki a be sabi san Yehofa be du gi den Islayelisama. Leisi a tekisi ya, da i akisi iseefi taki: ’San mi sa leli fu Daniyeli te mi luku a begi ya?’\n12-14. (a) Fa Daniyeli soi taki a abi a koni fu Gadu? (b) Fa Yehofa belesi Daniyeli di a soi taki a abi deki-ati anga di a á gwe fika en?\n12 Fa a sabi di Daniyeli be sabi Gadu yeepi en? Di den Dyu be de a Babilon, a be taanga gi den fu dini Yehofa. Yehofa be taigi den taki: „Wi á mu ligei aini a foto di mi o meke u go enke katiboman” (Yelemiya 29:7). A be taigi den tu taki neen wawan den mu dini (Ekisodesi 34:14). San be yeepi Daniyeli fu holi den tu weiti ya? A koni fu Gadu yeepi Daniyeli fu si taki a Yehofa a be mu aliki, a ná libisama. Omen ondoo yali baka dati, Yesesi be leli sama aseefi sani.—Lukasi 20:25.\n13 Pakisei san Daniyeli du di den be poti wan weiti taki na a kownu wawan sama mu begi 30 dei langa. Den á be mu begi nawan taa sama efuso gadu. (Leisi Daniyeli 6:7-10.) Daniyeli be sa taki: ’A á langa, a 30 dei namo.’ Ma Daniyeli á meke libisama tapu en fu dini Gadu. Daniyeli be sa kibii begi, ma a be sabi taki sama be e si fa a be e begi ala dei. Fu di a á be wani sama denki a nai dini Yehofa moo, meke a begi enke fa a be gwenti, winsi fa a sani ya be sa tyai dede gi en.\n14 Yehofa belesi Daniyeli fu di a be abi deki-ati anga di a á gwe fika en. A du wan wonduu fu kibii Daniyeli fu lew á kii en. A sani ya meke hii Mediya anga Persiya kon sabi sama a Yehofa.—Daniyeli 6:25-27.\n15. San o yeepi u fu u biibi taanga enke Daniyeli?\n15 San o yeepi u fu u biibi taanga enke Daniyeli? A ná te wi e leisi Beibel namo, da u biibi o taanga. U mu fusutan san wi e leisi tu (Mateyesi 13:23). U wani denki enke fa Yehofa e denki, neen meke u mu e teke ten pakisei den sani di wi e leisi. U mu e begi ala yuu tu, moomoo te sani e moo wi. U mu biibi taki Yehofa o gi u koni anga kaakiti.—Yakowbesi 1:5.\nYOPU BE E DU SAN YEHOFA LOBI TE SANI BE E GO BUN ANGA TE SANI Á BE E GO BUN\n16, 17. Fa Yopu be du sabi Yehofa?\n16 Fa Yopu be du sabi Yehofa? Yopu a ná be Islayelisama. Ma Abalaham, Isaki anga Yakopu a be en faawe famii. Yehofa be meke den sabi en. A be meke den sabi san a abi a pakisei fu du. Wi á sabi sama leli Yopu den sani ya, ma u sabi taki a be sabi den tu (Yopu 23:12). A be taigi Yehofa taki: „Mi be e yee fi i, ma now miseefi si i” (Yopu 42:5). Yehofa seefi be taki, den sani di Yopu taki, a tuu.—Yopu 42:7, 8.\nU biibi e moo taanga te u luku den sani di Gadu meke anga te u sabi den manii fi en (Luku paragraaf 17)\n17 Te Yopu be e luku den sani di Yehofa meke, a be e si den manii fi en (Yopu 12:7-9, 13). Elihu anga Yehofa be taki fu den sani di de a goontapu fu soi Yopu taki Gadu bigi moo libisama (Yopu 37:14; 38:1-4). Den sani di Yehofa be taki doo Yopu ati, neen meke a taki anga sakafasi taki: „Mi kon si taki sani á de di yu á poi du. Sama á de di poi tapu i fu du san i wani.” A be taki tu taki: „Mi sidon a doti aini asisi fu soi i taki a sani di mi du e hati mi.”—Yopu 42:2, 6.\n18, 19. Fa Yopu soi taki a be sabi Yehofa tuutuu?\n18 Fa a sabi di Yopu be sabi Yehofa yeepi en? Yopu be e fusutan fa Yehofa wani a tyai enseefi. Na a sabi di a be sabi Yehofa yeepi en fu libi enke fa Yehofa wani. Yopu be fusutan taki efu a be taki a lobi Gadu, a be mu lobi taa sama tu (Yopu 6:14). Yopu á be e si enke a be bun moo taawan, ma a be e libi anga den enke en famii, winsi den be gudu efuso pooti. Yopu be taki: „A ná a sama di meke mi aini mi mma bee meke den tu noh?” (Yopu 31:13-22) Yopu be gudu. A be abi makiti tu, ma toku a á be e fii enseefi. Yopu á be de enke den guduman fu a ten ya.\n19 Yopu á be meke nawan sama efuso goontapu gudu toon a moo pelensipali sani gi en. A be sabi taki efu a sani de be o pasa, a á be o poti pakisei na „a tuu Gadu di de a hemel” moo. (Leisi Yopu 31:24-28.) Yopu be e si a toow fu wan man anga uman enke wan santa sani tu. A be sweli taki noiti a o luku wan taa uman a wan fasi di á fiti (Yopu 31:1). Holi a pakisei taki a ten fu Yopu, Yehofa be e fika mannengee fu abi moo enke wan uman. Efu Yopu be wani, a be sa libi anga tu uman. Ma a be sabi taki a wan man anga wan uman namo Yehofa be meke na a bigin. Kande a so Yopu be e libi tu * (Luku a maiki a ondoo.) (Genesesi 2:18, 24). Di Yesesi kon a goontapu baka 1600 yali, na a seefi sani ya a leli sama. A leli den taki tu sama di á toow á mu siibi anga denseefi. A wan uman namo wan man mu abi.—Mateyesi 5:28; 19:4, 5.\n20. Fa a sabi di wi o sabi Yehofa o yeepi u fu abi bun mati? Fa a o yeepi u fu piisii a wan bun fasi?\n20 Fa u sa soi taki u biibi taanga enke fa Yopu biibi be taanga? U mu meke moiti fu sabi Yehofa, da u libi enke fa a wani. Beibel taki Yehofa e „buuse ala den sama di lobi ogii”. A taki wi á mu mosoo anga sama di lobi lei. (Leisi Psalm 11:5; 26:4.) Akisi iseefi a sani ya: ’Fa den tu tekisi ya e soi mi fa Yehofa e pakisei? San a den moo pelensipali sani aini mi libi? San mi e luku a internet? Sama a den mati fu mi? San mi e du fu piisii? Den akisi ya o yeepi i fu luku efi i sabi Yehofa tuutuu. Wi á wani den sama fu a goontapu ya koli u. Neen meke u wani ’koboloiki u fusutan bun’. A sani ya o yeepi u fu sabi san bun anga san á bun.—Hebrewsama 5:14; Efeisesama 5:15.\n21. San o yeepi u fu sabi san u mu du fu meke Yehofa piisii?\n21 A di Nowa, Daniyeli anga Yopu be e meke moiti fu sabi Yehofa, meke a yeepi den fu ’sabi’ san den mu du fu meke a piisii. Den soi anga a libi fu den taki te wan sama e du sani enke fa Yehofa wani, ai fende wini (Psalm 1:1-3). Neen meke u mu akisi useefi a sani ya: ’Mi sabi Yehofa bun enke Nowa, Daniyeli anga Yopu?’ U poi sabi Yehofa moo den man ya, bika wi abi moo sani di e yeepi u fu sabi en (Odo 4:18). Neen meke u mu sutudeli Beibel bun. Teke ten pakisei den sani di i leli. Akisi Yehofa en santa yeye. Da a goontapu fu Saatan na o fende i koli. Te i du sani anga koni, yu anga i Dda di de a hemel o toon bun mati.—Odo 2:4-7.\n^ paragraaf 5 Nowa afo Heinok be e „waka anga a tuu Gadu tu”. Ma a dede 69 yali fosi Nowa meke.—Genesesi 5:23, 24.\n^ paragraaf 19 Nowa seefi a wan uman namo a be abi, winsi fa den sama fu a ten fi en be e libi anga omen uman, di Adan anga Efa sondu.—Genesesi 4:19.


Sani o waka enke fa Yehofa wani! | Wakititolen\nSani o waka enke fa Yehofa wani!\nA wan gaan bun Gadu du di a meke Yesesi dede gi u\nYehofa e tii en foluku\nSama e tii a foluku fu Gadu aini a ten ya?\nONDOOFENITOLI Gadu soi bun-ati gi wi a omen fasi\nA Wakititolen (anga sutudi-artikel) | februari 2017\nLEISI AINI Bataks (Karo) Bataks (Simalungun) Bataks (Toba) Bauletongo Biak Bislamatongo Chintongo (Haka) Choltongo Chopi Drehu-tongo Fransitongo Garifunatongo Groenlandtongo Hmong (wit) Ibantongo Ingrisitongo Italiatongo Javaans Kaktikuel-tongo Kambodyatongo Karen (S’gaw) Kasaktongo Ketyuwatongo (Ankas) Ketyuwatongo (Ayakutyo) Ketyuwatongo (Kusko) Kikongotongo Kimbundutongo Kisitongo Krio Laostongo Lomwetongo Lukonsotongo Makuatongo Maltatongo Mamtongo Mapudunguntongo Masatektongo (Huwatala) Mauritius Kriorotongo Miksetongo Misotongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ngaberetongo Ngangela Ni-weitongo Niastongo Nyanekatongo Nyungwe Okanisitongo Potogisitongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Runyankoretongo Rutorotongo Seisyel-èilanti Kriorotongo Senatongo Spanyorotongo Sramakatongo Sundaas Tahititongo Talapanektongo Totonaktongo Toyolabaltongo Tswatongo Tyokwetongo Tyuabotongo Tzeltaltongo Udgurtongo (sirilis-alfabet) Umbundutongo Urdutongo Urundtongo Walisitongo Wayuunaikitongo\n„A mi taki a sani ya, mi o meke a pasa tu. Mi poti en a mi ede kaba, neen meke mi o du en.”—YESAYA 46:11.\nSINGI: 147, 149\nSaide Yehofa meke libisama?\nSaide sani nai go enke fa Yehofa wani ete?\nSan Yehofa du fu meke sani waka enke fa a wani?\n1, 2. (a) San Yehofa meke u sabi? (b) San Yehofa paamisi wi a Yesaya 46:10, 11 anga 55:11?\nA FOSI tekisi fu Beibel taki wan sani di á taanga fu fusutan. A taki: „Na a bigin Gadu be meke hemel anga goontapu” (Genesesi 1:1). A ná ala den sani di Gadu meke wi e si. Boiti dati wi á kaba sabi son sani di a meke. Sani enke hemel, a mun, sitali, a san, anga a zwaartekracht (Peleikiman 3:11). Ma Yehofa meke u sabi saide a meke goontapu anga libisama. A meke libisama anga den manii di enseefi abi. A be wani den libi fu teego a goontapu (Genesesi 1:26). Den be o de en pikin, da a be o de den Dda.\n2 Aini du fu dii kapitel fu Genesesi wi e leisi taki sani á be waka enke fa Yehofa wani (Genesesi 3:1-7). Ma polobelema á de di Yehofa á poi losi. Sani á de di poi tapu Yehofa fu du san a wani tu (Yesaya 46:10, 11; 55:11). U sa biibi taki san Yehofa be wani na a bigin, o pasa na a yuu di a mu pasa.\n3. (a) San a wantu pelensipali leli fu Beibel? (b) Saide wi o taki fu den sani ya? (c) Sowtu akisi wi o luku?\n3 U sabi saide Yehofa meke goontapu anga libisama. U sabi tu san Yesesi o du fu meke sani waka enke fa Yehofa wani. Disi a wantu pelensipali leli fu Beibel. Kande di u bigin sutudeli Gadu Wowtu a den sani ya a den fosi sani di u leli. Ma u wani yeepi taawan fu sabi den sani ya tu. A yali ya, wi abi wan moin okasi fu du a sani ya te wi e kai sama fu kon na a Membeefesa (Lukasi 22:19, 20). Efu den kon na a Membeefesa, den o leli moo fu den sani di Gadu wani du gi libisama. Neen meke a be o bun fu bigin denki san wi o akisi den sama fu gi den taanga-sikin fu kon na a Membeefesa. Wi o taki fu dii akisi aini a artikel ya: Saide Gadu meke goontapu anga libisama? Saide sani á waka enke fa Gadu be wani? Saide a dede fu Yesesi o meke sani waka enke fa Gadu wani?\nSAIDE GADU MEKE HEMEL ANGA GOONTAPU?\n4. Fa den sani di Gadu meke e gi en gaandi?\n4 A Yehofa meke ala sani. A meke ala sani a wan foondoo fasi (Genesesi 1:31; Yelemiya 10:12). San wi e si te u luku den moin sani di Gadu meke anga a fasi fa a sete den? Te u luku den moo pikin sani di a meke te doo den gaanwan, da wi e si taki a ná fu soso a meke den, ala den abi wini. Te i pakisei a fasi fa libisama sikin meke, efuso te i si wan beibi, fa yu e fii? Fa yu e fii te i si fa a san e saka? U lobi den sani ya, bika di Yehofa meke u, a meke u sabi san moin anga san á moin.—Leisi Psalm 19:1; 104:24.\n5. San Yehofa du fu meke sani waka bun gi den sani di a meke?\n5 Yehofa poti weiti gi den sani di a meke. A poti weiti gi den meti, bon anga den taa sani di a meke. A poti weiti fu soi libisama fa den mu tyai denseefi tu. A di a wani sani waka bun gi den sani di a meke a hemel anga goontapu, meke a poti den weiti ya gi den (Psalm 19:7-9). Ala den sani di a meke abi den peesi pe den mu tan. Den abi den wooko di den mu du tu. Wan fu den sani ya na a zwartekracht. Na a kaakiti ya e meke a winta e tan a goontapu. Neen e meke a se e tan neen peesi. Na a kaakiti ya e meke u man maiki a yuu tu. Efu zwartekracht á be de, libi á be o de a goontapu. Den weiti di Yehofa poti gi den sani di a meke, e meke sani waka bun a hemel anga goontapu. A sani ya e soi taki a ná fu soso a meke goontapu anga libisama. Te wi e peleiki, u sa yeepi sama fu kon sabi a sama di meke den foondoo sani di wi e si.—Openbaring 4:11.\n6, 7. San a wantu fu den sani di Yehofa be gi Adan anga Efa?\n6 Yehofa be wani libisama libi fu teego a goontapu (Genesesi 1:28; Psalm 37:29). Yehofa lobi gi sama sani. A gi Adan anga Efa omen kado. (Leisi Yakowbesi 1:17.) Yehofa gi den a okasi fu luku san den wani du. A gi den a okasi fu soi lobi. A gi den a okasi tu fu toon mati anga taawan. Gadu be e taki anga Adan. A soi en fa a mu tyai enseefi. A soi en fa a be mu solugu enseefi, den meti, anga a paladeisi (Genesesi 2:15-17, 19, 20). Yehofa meke Adan anga Efa a wan foondoo fasi. Den be man tesi, den be man fii, den be man si, den be man yee. Den be man sumee den bun sani di a be meke gi den tu. A sani ya be yeepi den fu tan aini a moin peesi di a be seeka gi den. Adan anga Efa be abi omen switi wooko fu du tu. Noiti den á be o kaba leli sani.\n7 San a wan taa sani di Yehofa be abi a pakisei gi libisama? Di Yehofa be meke Adan anga Efa den be man meke pikin di á be abi sondu. Den pikin di den be o meke seefi be o meke pikin tu, te enke a goontapu be fuu anga sama. Yehofa be wani mma anga dda lobi den pikin fu den leti enke fa a be lobi Adan anga Efa. Yehofa be gi libisama a goontapu anga ala den sani di de a goontapu. A goontapu a be fu den. Nawan sama be o puu en a den ana.—Psalm 115:16.\nSAIDE SANI Á WAKA ENKE FA GADU BE WANI?\n8. Saide Gadu gi Adan anga Efa a weiti di sikiifi a Genesesi 2:16, 17?\n8 Sani á go enke fa Yehofa be wani. Saide? Yehofa be gi Adan anga Efa wan weiti fu soi den taki a ná ala sani a be gi den pasi fu du. A be taigi den taki: „I sa nyan den sii fu ala den bon di de aini a dyali te a sai yu. Ma a bon di den e kai sabi bun anga ogii, yu á mu nyan a sii fi en, bika a dei di yu o nyan en, yu o dede namo” (Genesesi 2:16, 17). A weiti ya á be taanga gi den fu fusutan. A á be taanga gi den fu holi tu, bika a omen taa switi sii be de aini a dyali.\n9, 10. (a) San na a lei di Saatan lei gi Yehofa? (b) San Adan anga Efa du? (Luku a fowtow na a bigin.)\n9 Saatan Didibii koboloiki wan sineki fu koli Efa fu a ná aliki en Dda Yehofa. (Leisi Genesesi 3:1-5; Openbaring 12:9). Saatan du enke a wan gaan sani taki Adan anga Efa á be mu nyan den sii fu wan fu den bon fu a dyali. A leti enke a be taigi den taki: ’U wani taigi mi taki wi á poi du san u wani?’ Baka dati a taigi Efa taki: „I ná o dede seefi.” Ma a lei Saatan lei! Baka dati a puubei fu soi Efa taki a ná abi fu aliki Gadu. A taigi en taki: „Gadu sabi taki a dei di wi o nyan a sii fu a bon, wi ain o opo.” Saatan taki a di Yehofa sabi taki den o kon sabi son sani, meke a á be wani den nyan a sii. A taigi den taki: „Wi o kon de enke Gadu, wi o sabi san bun anga san ogii.”\n10 Adan anga Efa be abi a okasi fu luku san den be o du. Den be mu luku efu den be o aliki Gadu efuso a sineki. A tyali, bika den ná aliki Gadu. Den á be wani Yehofa enke den Dda moo, neen meke den holibaka gi Saatan. Di den du a sani de, Yehofa á be e kibii den moo.—Genesesi 3:6-13.\n11. Saide Yehofa be abi fu du wan sani di Adan anga Efa sondu?\n11 Di Adan anga Efa taangayesi Gadu, neen den kon abi sondu. Boiti dati, den be toon Gadu feyanti, bika Yehofa „á poi si ogii na ain” (Habakuk 1:13). Efu Yehofa á be du wan sani di Adan anga Efa sondu, da ala den sani di a meke a hemel anga goontapu, be o de fu soso. Engel anga libisama be o akisi denseefi efu den be sa fitoow Yehofa. Ma Yehofa e holi den weiti di enseefi poti, a nai pasa den (Psalm 119:142). Winsi fa Adan anga Efa be sa du san den be wani, tokuso den á be poi koti pasi gi den sani di be o miti den fu di den ná aliki Yehofa. Bakaten den dede, neen den toon doti baka, bika anga doti Gadu be meke den.—Genesesi 3:19.\n12. San pasa anga den pikin fu Adan?\n12 Di Adan anga Efa nyan a sii, Yehofa á be poi teke den aini en osufamii moo. A puu den aini a dyali fu Eden. De á be poi go aini a dyali de moo (Genesesi 3:23, 24). Yehofa fika den fu den fii a bakapisi fu a sani di den du. (Leisi Deitolonomi 32:4, 5.) Neen meke den á be poi soi den fasi fu Yehofa moo sondee fu meke fowtu. Adan lasi a bun libi di en anga den pikin fi en be o abi. A sondu anga dede namo a be man gi den pikin fi en (Romesama 5:12). Adan puu teego libi a den pikin fi en ana. En anga Efa á be poi meke pikin di ná abi sondu. Den pikin fu den seefi á be poi meke pikin di ná abi sondu. Fanafu di Saatan meke Adan anga Efa toon Gadu feyanti, neen ai feti fu ala sama waka a den baka.—Yohanisi 8:44.\nA DEDE FU YESESI OPO PASI GI U FU TOON GADU MATI\n13. San Yehofa abi a pakisei gi libisama?\n13 Yehofa lobi libisama ete. Winsi fa Adan anga Efa gwe fika en, tokuso a wani toon mati anga libisama. Boiti dati a á be wani nawan fu den dede (2 Peitilisi 3:9). Neen meke Gadu sete sani wanten fu gi libisama a okasi fu toon en mati baka. Meke u luku fa a be o man du a sani ya sondee fu pasa den weiti di enseefi poti.\nBaka di Adan anga Efa sondu Yehofa sete sani wanten fu gi libisama a okasi fu toon en mati baka\n14. (a) San Gadu du fu puu sondu anga dede gi libisama enke fa a sikiifi a Yohanisi 3:16? (b) Sowtu akisi u mu yeepi den sama fu fusutan?\n14 Leisi Yohanisi 3:16. Gaanse fu den sama di wi e kai kon na a Membeefesa sabi a tekisi ya a ede. Ma fa a dede fu Yesesi opo a pasi gi u fu fende teego libi? Te wi e kai sama kon na a Membeefesa, te u de na Membeefesa anga te u go luku den baka a Membeefesa, da wi e fende a okasi fu yeepi den kon sabi a piki fu a akisi ya. O moo den e kon fusutan san Yesesi du gi u, o moo den o kon si taki Yehofa lobi libisama. Den o fusutan tu taki Yehofa a wan koni Gadu. San u sa leli den fu a dede di Yesesi dede gi u?\n15. Saide u sa taki Yesesi anga Adan a ná be aseefi?\n15 Yehofa meke wan sama di ná abi sondu kon pai gi u. A man ya be mu du san Yehofa wani winsi san e pasa. A be mu de kabakaba fu dede gi libisama (Romesama 5:17-19). Yehofa meke Yesesi, a fosi engel di a meke a hemel, kon a goontapu enke wan libisama (Yohanisi 1:14). A so Yesesi kon a goontapu enke wan sama di ná abi sondu, leti enke fa Adan á be abi sondu. Ma Yesesi be du ala sani enke fa Gadu be wani. A á be de enke Adan. Winsi sowtu tesi be e miti en, tokuso a be e holi den weiti fu Gadu.\n16. Saide u sa taki a wan gaan bun Gadu du gi u di a meke Yesesi dede gi u?\n16 Fu di Yesesi á be abi sondu, meke a be poi dede gi libisama fu fii den fu sondu anga dede. Yesesi teke Adan peesi. Yesesi á be abi sondu, a be e aliki Gadu ala ten (1 Timotiyesi 2:6). A dede gi u, neen meke ala sama, man, uman anga pikin abi a okasi fu libi fu teego (Mateyesi 20:28). A dede di Yesesi dede gi u, meke Gadu man du den sani di a abi a pakisei gi libisama.—2 Korentesama 1:19, 20.\nYEHOFA OPO DOO GI U FU TOON EN PIKIN BAKA\n17. Sowtu wini wi o fende fu di Yesesi dede gi u?\n17 A paiman di Yehofa pai gi u á be makiliki gi en (1 Peitilisi 1:19). A lobi u te, neen meke a be de kabakaba fu meke a wan kodo manpikin fi en kon dede gi u (1 Yohanisi 4:9, 10). A so Yesesi teke a peesi fu Adan enke u dda (1 Korentesama 15:45). A ná teego libi wawan Yesesi opo pasi gi u fu fende, ma a opo a pasi gi u fu kon aini a osufamii fu Yehofa baka. A paiman di Yehofa pai gi u, o puu sondu gi u. Neen meke Yehofa o man teke wi aini en osufamii sondee fu a pasa en eigi weiti. Pakisei fa a libi o switi te den sama di holidoo ná o abi sondu moo. Den engel a hemel anga den sama di o de a goontapu ya o toon wan famii. Wi o toon Gadu pikin.—Romesama 8:21.\n18. On ten Yehofa „o de ala sani gi ala sama”?\n18 Winsi fa den fosi gaansama fu u gwe fika Yehofa, tokuso Yehofa lobi libisama ete, neen meke a sende en manpikin kon dede gi u. Winsi fa wi a sondu libisama, toku Saatan á poi tapu u fu dini Yehofa. Yehofa o yeepi u fu toon sama di e libi a wan leti fasi, fu di Yesesi dede gi u. Pakisei fa a libi o de te „ala den sama di sabi a Manpikin, anga den sama di soi taki den e biibi en”, o fende teego libi (Yohanisi 6:40). U Dda di lobi u, di abi ala koni, o du ala den sani di a paamisi u. A o puu sondu gi u tu. Yehofa „o de ala sani gi ala sama”.—1 Korentesama 15:28.\n19. (a) San wi o du efu wi e si a dede di Yehofa sende en manpikin kon dede gi u enke wan gaan sani? (Luku a faki „ Ná weli fu suku den sama di wani aliki”.) (b) San wi o luku aini a taa artikel?\n19 Efu wi e teke a kado di Yehofa gi u fu bigi, wi o wani taki anga taawan fu a gaan bun di a du gi u. Ala sama mu sabi taki, a di Yehofa lobi u meke a sende en Manpikin kon dede gi u, fu u sa fende teego libi. Ma a ná dati wawan a o du gi u. A o meke sama si kiin taki a sani di Saatan be taki aini Eden a wan lei. Aini a taa artikel wi o si fa a du a sani ya.\nNá weli fu suku den sama di wani aliki\nALA yali a omen miliyun sama Yehofa Kotoigi e kai fu kon na a Membeefesa. A yali di pasa, a 440.000.000 pampila di wi e kai sama kon na a Membeefesa u meke aini moo enke 530 tongo. Yu abi pampila fu a yali ya ete di i sa gi sama fu kai den kon na a Membeefesa? Kande wan fu den pampila ya sa yeepi wan sama fu kon na a Membeefesa.—Mateyesi 10:11.\nA WAKITITOLEN (ANGA SUTUDI-ARTIKEL) februari 2017


Beibel: okanisi tongo Galasiya 1\n☰ Galasiya 1 ◀ ▶\nA biifi di Pawlesi sende gi den Galasiya biibisama\nWe, na a gaan balinen apaiti bosikopuman fu Masaa Jesesi di den e kai Pawlesi, ne en sikiifi a biifi ya sende gi wanlo biibisama fu Masaa Jesesi di be e tan a den kondee kondee fu Galasiya pisiwataa. Da na den apaiti bosikopuman fu Masaa Jesesi ya seefi den be e kai, aposteli.\nDa na Pawlesi seefi be tyai a bosikopu fu Masaa Jesesi go gi den Galasiya sama te den daai den libi kon a biibi. Da di a gwe di bakaten, ne a yee taki wanlo sama kon a den biibi Galasiya sama de kon e gi den wan hii taa sowtu leli moo enke san di Pawlesi be gi den. Den sama be kon e leli den taki fa den e biibi a Masaa Jesesi de á sai ete, den mu koti denseefi poti a maiki gi den. Den e leli den taki den mu oli den weiti ete. Da te den du so, fosi Masaa Gadu o teke den enke sama fi en. Den e leli den sama taki a bosikopu di Pawlesi e tyai a ná wan bosikopu di a fende a Masaa Gadu. Ma na libisama a fende.\nA dati meke Pawlesi biifi ya sende gi den wanten wanten fu den á waka a den leli den baka. A sikiifi kaasi den seefi seefi fu den oli Masaa Jesesi wawan taanga.\nBigin fu a biifi\n1 Mi Pawlesi e sikiifi a biifi ya enke apaiti bosikopuman fu Masaa Jesesi. A ná sama poti mi na a wooko ya, meke sama á de fu gafa fu dati. Na Jesesi Kelestesi anga u Tata, Masaa Gadu, di be weki en kon a libi baka.\n2 Mi sikiifi a biifi ya makandii anga taa biibi baala di e mokisa wooko anga mi dise. A de gi ala kulu fu biibiwan na a pisiwataa fu Galasiya anda.\n3 Meke u Tata, Masaa Gadu anga Masaa Jesesi Kelestesi teke gaan bun ati fasi namo luku u de. Soseefi, meke u ati de switi.\nA wooko di Masaa Jesesi du\n4 We, luku fa Masaa Jesesi be poti enseefi teke dede gi wi enke paiman, fu takuudu anga ogii. Ma, soseefi, a puu wi a ini a takuu goontapu fu didibii. Na so u Tata, Masaa Gadu wani. 5 Da bali gafa Masaa Gadu naamo, gi en gaandi alaten. Amen, na so a de!\nPawlesi e wasikoi fu falisi leli\n6 Ma a foondoo mi, fu a satu pisiten di mi komoto de, ne u e feegete Masaa Gadu kaba. Bika u e diipi komoto ne en di kai u kon toon sama fi enseefi, di a teke gaan bun ati fasi namo luku, ne a meke Kelestesi puu wi a takuudu anga ogii. Da fa u sa abaa gwe a taa falisi leli di á de a tuutuu Bun Nyunsu de? 7 A falisi bosikopu de a ná di fu Masaa Gadu tuutuu wan. Mi e taki so, fu wasikoi u a son sama, leti a u mindii de, di wani buuya u. Den e daai a tuutuu Bun Nyunsu fu Kelestesi.\n8 Ma sama di e daai a Bun Nyunsu, fu kengi anga a tuutuu wan di wi ya be tyai, da a mu luku bun! Winsi na wi ya seefi, ofu wan Engel*f1* be sa du dati. Masaa Gadu o fuuku en fu tego. 9 Wi be taigi u kaba, senten a fosi leisi di wi be kon de. Mi e taki en baka, fu wasikoi sama di e daai a Bun Nyunsu kengi anga a tuutuu wan, di wi ya be tyai, te u anda be teke biibi moimoi. Luku bun! Masaa Gadu o fuuku en fu tego!\n10 We, mi nái taki sani fu sama mu gafa mi. Kweti! Bika efu mi suku gafanen a sama, da mi á de wookoman fu Kelestesi moo, di mi e dini. Bika na Masaa Gadu namo mi wani mu gafa mi.\nPe Pawlesi fende a bosikopu\ndi ai tyai\n11 Biibiwan! Meke mi puu kon a kiin taki, a Bun Nyunsu di mi e tyai ya á de wan koni di komoto a libisama. 12 Pe mi fende a Bun Nyunsu ya á de taki, na libisama taigi mi en. A ná sama leli mi en tu. Ma na Jesesi Kelestesi seefi puu en kon a kiin gi mi, go doo a wooko di a du seefi.\n13 Bika u ala sabi fa mi be e libi enke fa ala Dyusama e denki sani. Mi be lon du ogii seefi anga den kulu sama di e waka a Jesesi baka, fu kaba den a soso puu a goontapu. 14 Bika mi be teke Dyusama libi fu bigi! Mi be de a fesi fu somen biya fu mi a Dyu Kondee, a ini a feti fu wooko anga weiti, di avo Dyu gaansama fika gi wi, fa fu dini Masaa Gadu.\n15 Ma Masaa Gadu be abi taa denki anga mi! Fosi mi be meke seefi, da a be fiti poti kaba, fu teke gaan bun ati fasi namo luku mi, fu teke mi toon sama fi enseefi. Ne di a yuu di a wani doo, 16 ne a tyai mi kon sabi awan kodo Manpikin, Jesesi. Ne enseefi poti mi na a wooko fu soi foluku di á de Dyu, a Bun Nyunsu fi en. Na dati meke mi á go suku koni a sama, ofu meke sama leli mi san fu du. 17 Mi á go a Jelusalem Foto seefi a den apaiti bosikopuman anda, fu leli mi san fu du tu. Den toon apaiti bosikopuman fosi mi tuu, ma toku mi á go a den so. Ma mi teke pasi gwe a wan gaan sabana na Alabiya Kondee pe sama de. Di mi komoto anda baka seefi, ne mi daai go a Damasikosi Foto baka.\n18 Ne na baka dii yali fosi mi go a Jelusalem Foto, ne mi miti Peitilisi de. Ma na tu wiki namo mi tan de. 19 Den taa apaiti bosikopuman seefi mi á be si de, boiti Peitilisi. Nono! Ma wan fu den taawan be de ape tu. Dati na Jakowbesi di fu Masaa Jesesi eigi baala. 20 Fu tuu! Na Masaa Gadu fesi mi de, da mi á poi lei. Na tuutuu sani mi e sikiifi.\n21 Di mi komoto de, ne mi go lontu na a taa pisiwataa fu Siliya pisiwataa. Soseefi taa pisiwataa fu Silisiya pisiwataa. 22 A ten de, da den kulu biibiwan fu Kelestesi na a pisiwataa fu Judeja noiti be si mi anga ain wanten. 23 Den be e yee namo fu mi taki: “A man di be e lon du ogii anga wi biibiwan, e sende sama nownow, fu teke a seefi biibi de. We, a sa de taki, na a seefi man di be e tapu sama a dati, fosifosi?” 24 We, a sani ya be meke den poolo te, ne den e gi Masaa Gadu gaandi, fu mi ede.


Saide meke Yehofa Kotoigi e wei bun koosi te den e go a komakandaa?\nLEISI AINI Afrikaans Ahanta Aja Albaniya-tongo Almeniyatongo Alur Amhareisitongo Angolese Gebarentaal Arabiatongo Asamitongo Aserbaiyanitongo Aserbaiyanitongo Attié Aymaratongo Bakratongo Bambaratongo Basatongo (Kamerun) Basatongo (Liberia) Bask-tongo Baskirtongo Bataks (Dairi) Bataks (Karo) Bataks (Simalungun) Bataks (Toba) Bauletongo Bengalitongo Bikoltongo Bislamatongo Bulgariatongo Bulutongo Chavacano Chitonga (Zimbabwe) Choltongo Chopi Chuvashtongo Comoraans (Njazidja) Creools (Belize) Damara Dangmetongo Deinsitongo Digortongo Dofusama-tongo fu Australiya Dofusama-tongo fu Balasilikondee Dofusama-tongo fu Bolifiya Dofusama-tongo fu Cuba Dofusama-tongo fu Gaana Dofusama-tongo fu Kolombiya Dofusama-tongo fu Koreya Dofusama-tongo fu Nikalagwa Dofusama-tongo fu Nyun Zekondee Dofusama-tongo fu Panama Dofusama-tongo fu Peru Dofusama-tongo fu Rosiyakondee Dofusama-tongo fu Zimbabwe Dofusma-tongo fu Amerika Dofusma-tongo fu Argentina Dofusma-tongo fu Bakrakondre Dofusma-tongo fu Chili Dofusma-tongo fu China Dofusma-tongo fu Doisrikondre Dofusma-tongo fu Ekwador Dofusma-tongo fu Fensikondre Dofusma-tongo fu Filippijnen Dofusma-tongo fu Fransikondre Dofusma-tongo fu Grikikondre Dofusma-tongo fu Gwatemala Dofusma-tongo fu Honduras Dofusma-tongo fu Hongaria Dofusma-tongo fu India Dofusma-tongo fu Indonesia Dofusma-tongo fu Italiakondre Dofusma-tongo fu Kosta Rika Dofusma-tongo fu Maleisiya Dofusma-tongo fu Paragwai Dofusma-tongo fu Rumenia Dofusma-tongo fu Spanyorokondre Dofusma-tongo fu Tyekia Dofusma-tongo fu Venezuwela Dofusma-tongo fu Yapan Doisritongo Doualatongo Drehu-tongo Dusun Dyulatongo Efiktongo Eisikondeetongo Eksosatongo Emberá (Catío) Esan Estitongo Ewetongo Fanti Farutongo Fensitongo Fidyitongo Fontongo Frafratongo Fransitongo Galicisch Garifunatongo Gatongo Georgiatongo Gitonga Gokanatongo Grikitongo Groenlandtongo Guaranitongo Guaranitongo (Bolifiya) Guerze Gunatongo Guntongo Guyaratitongo Guéré Haiti Kriorotongo Hawsatongo Hebrewtongo Hererotongo Hiligainontongo Hinditongo Hirimotutongo Hmong (wit) Hongariatongo Huastektongo (San Luis Potosi) Hunsrik Ibanag Ibantongo Ibindatongo Ier-tongo Igbotongo Ilokotongo Indoneisiatongo Ingrisitongo Isokotongo Italiatongo Jakuba Javaans Kaapverdisch-creools Kabiletongo Kaktikuel-tongo Kambodyatongo Kanadatongo Kanatongo Karen (S’gaw) Kasaktongo Kasitongo Katalantongo Kektyitongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikaondetongo Kikongotongo Kikuyutongo Kilubatongo Kimbundutongo Kinandetongo Kinyarwandatongo Kipendetongo Kirgisitongo Kiribatitongo Kirunditongo Kisii Kisitongo Kisongetongo Kitongatongo (Malawi) Kityetongo Koerdisch, Kurmanji (Kaukasus) Kongotongo Koreya-tongo Kpelle Krio Kriorotongo Gwadelup Krowâsiatongo Kwangalitongo Kwanyamatongo Kyangonde Laag Duits-tongo Lahutongo Laostongo Latfiatongo Latgalian Lenje Lingalatongo Litoniyatongo Lomwetongo Lufaletongo Lugandatongo Lugbaratongo Lundatongo Luotongo Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mangareva Maninkakan (Oostelijk) Mapudunguntongo Maratitongo Marquesiaans (Hiva Oa) Marquesiaans (Nuku Hiva) Masahuatongo Masatektongo (Huwatala) Masedoniya-tongo Masyaleisitongo Mauritius Kriorotongo Mayatongo Mebukusyutongo Mende Meru Miksetongo Mikstektongo (Gerero) Mikstektongo (Huwayapan) Miskitotongo Misotongo Miyanmartongo Mongoliyatongo Mooretongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ndongatongo Nepalitongo Ngaberetongo Ni-weitongo Niastongo Nidebeletongo Nidebeletongo (Zimbabwe) Nigeriaans Pidgin Nisematongo Norwegatongo Nuertongo Nyungwe Okanisitongo Okpe Oromotongo Oseitiatongo Otomitongo (Valle del Mezquital) Pangasinantongo Papiamentutongo (Aruba) Papiamentutongo (Korsow) Persiatongo Pidgin (Kameroen) Pilagá Ponpeitongo Potogisi Kriorotongo (Guinee-Bissau) Potogisitongo Pulartongo Punyabitongo Punyabitongo (Shahmukhi) Páez Pôlsutongo Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongatongo Reunion Kriorotongo Romani (Macedonië, cyrillisch) Romani (Oost-Slowakije) Romanitongo (Bulgaria) Romanitongo (Masedoniya) Romanitongo (Noordsei fu Grikikondre) Romanitongo (Zuidsei fu Grikikondre) Rosiyatongo Rumeiniatongo Rutorotongo Salomon eilanti pidgin Salvadoraanse Gebarentaal Samowatongo Sangotongo Sapotektongo (Istmus) Sapotektongo Latyigiri) Sarnami Sebuwanotongo Seisyel-èilanti Kriorotongo Senatongo Sepeditongo Serfiatongo Serfiatongo (Romesma-alfabet) Sesotho (Lesotho) Setswanatongo Shangaan (Zimbabwe) Sibembatongo Silositongo Sinhalatongo Sinyanyatongo Slofeiniatongo Slowaakse Gebarentaal Slowâkiatongo Sneisitongo Mandarin (fosiwan Sneisitongo Mandarin (makrikiwan) Somalisch Soussou Spanyorotongo Sramakatongo Sranantongo Sulutongo Sundaas Swahilitongo Swatitongo Sweidsitongo Syitongatongo Syonatongo Tagalogtongo Tahititongo Taitongo Talapanektongo Talian Tamiltongo Tandroy Tankaranatongo Tarahumaratongo (Centraal) Taraskotongo Tatartongo Tayikitongo Telugutongo Tetun Dili Thai (Noordoostelijk) Tiftongo Tigrinyatongo Toabaitetongo Tok Pisintongo Tokelawantongo Tongantongo Torkutongo Totonaktongo Toyolabaltongo Tsongatongo Tswatongo Tufalotongo Turkmeniatongo Turkmeniatongo (sirilis-alfabet) Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tyuabotongo Tzeltaltongo Tzotziltongo Udgurtongo (sirilis-alfabet) Udmurt-tongo Ukrainitongo Urdutongo Urhobotongo Uruguayaanse Gebarentaal Usbektongo Valenciaans Vendatongo Vezotongo Vietnameisitongo Walisitongo Waray-Waraytongo Wayuunaikitongo Welshtongo Wichitongo Wolaitatongo Yapantongo Yorubatongo usbekitongo (Romesma-alfabet)\nI si fa den Yehofa Kotoigi aini a buku ya e wei moi te de e go a den komakandaa fu den? Saide meke wi e seeka useefi anga wi e wei bun koosi te wi e go a den komakandaa?\nA fu soi taki wi abi lesipeki gi a Gadu fu u. A tuu taki Gadu e si moo enke san wan libisama ain poi si (1 Samuweli 16:7). Ma te wi e kon makandii fu dini Gadu, da wi wani soi tuutuu taki wi e lesipeki En anga den baala anga sisa fu u. Efi i be o go a wan kownu, da i be o booko yu ede fa yu o wei koosi, bika i wani soi lesipeki gi en. A so a mu de tu taki te wi e go a den komakandaa, da u mu wei koosi di fiti fu di wi e lesipeki Yehofa Gadu, a „Kownu di de fu Tego”. Wi wani soi lesipeki tu gi a peesi pe wi e dini en.—1 Timotiyesi 1:17.\nU wani soi taki wi e wooko anga san Beibel e taki. Beibel e gi Kelesten a taanga fu wei koosi „a wan lesipeki fasi anga wan fasi di e soi taki den de anga kiinkiin fusutan” (1 Timotiyesi 2:9, 10). Te wi e wei koosi „a wan lesipeki fasi”, da u ná o wei koosi di e meke sama poti pakisei a wi namo namo, koosi di e weki den fii fu taawan, efuso wei satu sani. Te wi de „anga kiinkiin fusutan”, da a sani de o yeepi u fu wei koosi di fiti, wi ná o wei koosi di tawgii. Den leli fu Beibel ya nái tapu u fu wei koosi di useefi lobi. Te wi e wei koosi di fiti da wi „o moi a leli fu u Yeepiman” anga wi o meke taa sama „gafa Gadu” (Titesi 2:10; 1 Peitilisi 2:12). Te wi e wei bun koosi go a den komakandaa, da a sani de sa meke taawan kon dini Yehofa tu.\nNá meke den koosi di i abi tapu i fu kon a den komakandaa peesi fu u. U ná abi fu wei dii efuso modo koosi, ma den mu fiti anga den mu kiin tu.\nSan meke a de taanga fanowdu fu wei koosi di fiti te wi e dini Gadu?\nSowtu leli fu Beibel wi e holi a pakisei te wi e luku sowtu koosi wi o wei anga fa wi e seeka useefi?


Na a pai di Yesesi pai gi u, meke dedesama poi weki baka\nLEISI AINI Abbey Abui Acholitongo Afrikaans Albaniya-tongo Almeniyatongo Alur Amhareisitongo Arabiatongo Aserbaiyanitongo Aserbaiyanitongo Aymaratongo Bakratongo Basatongo (Kamerun) Bask-tongo Baskirtongo Bataks (Karo) Bataks (Simalungun) Bataks (Toba) Bauletongo Bengalitongo Betetongo Biak Bikoltongo Bislamatongo Bulgariatongo Bulutongo Choltongo Chuvashtongo Dangmetongo Deinsitongo Digortongo Dofusama-tongo fu Balasilikondee Doisritongo Drehu-tongo Dyulatongo Edotongo Efiktongo Eisikondeetongo Eksosatongo Estitongo Ewetongo Farutongo Fensitongo Fidyitongo Fontongo Frafratongo Fransitongo Galicisch Garifunatongo Gatongo Georgiatongo Grikitongo Groenlandtongo Guaranitongo Guerze Guntongo Guyaratitongo Haiti Kriorotongo Hawsatongo Hebrewtongo Hererotongo Hiligainontongo Hinditongo Hirimotutongo Hmong (wit) Hongariatongo Ibanag Ibantongo Igbotongo Ilokotongo Indoneisiatongo Ingrisitongo Isokotongo Italiatongo Jakuba Javaans Kaapverdisch-creools Kabiyetongo Kaktikuel-tongo Kambodyatongo Kanadatongo Kasaktongo Katalantongo Katyintongo Kektyitongo Ketyuwatongo (Ankas) Ketyuwatongo (Ayakutyo) Ketyuwatongo (Bolifiya) Ketyuwatongo (Kusko) Kikambatongo Kikaondetongo Kikongotongo Kikuyutongo Kilubatongo Kimbundutongo Kinyarwandatongo Kipendetongo Kirgisitongo Kiribatitongo Kirunditongo Kisitongo Kisongetongo Kitongatongo (Malawi) Kityetongo Koerdisch, Kurmanji (Kaukasus) Kongotongo Konkanitongo (Romesma-alfbet) Koreya-tongo Kpelle Krio Krowâsiatongo Kurmanyitongo, Kurdia (sirilis-alfabet) Kwangalitongo Kwanyamatongo Laag Duits-tongo Lambatongo Laostongo Latfiatongo Lenje Lingalatongo Litoniyatongo Lufaletongo Lugandatongo Lukonsotongo Lundatongo Luotongo Makuatongo Malagasitongo Malayalamtongo Maleisitongo Maltatongo Mambwe-Lungutongo Mamtongo Mapudunguntongo Maratitongo Masatektongo (Huwatala) Masedoniya-tongo Mauritius Kriorotongo Mayatongo Mbunda Mende Miksetongo Mikstektongo (Gerero) Misotongo Miyanmartongo Mongoliyatongo Mooretongo Nadautongo Nahuataltongo (Gerero) Nahuataltongo (Huwasteka) Nahuataltongo (Noord-Puebla) Nahuataltongo (centraal) Navayotongo Ndongatongo Nepalitongo Ngaberetongo Ngangela Niastongo Nidebeletongo Nidebeletongo (Zimbabwe) Nisematongo Norwegatongo Nyanekatongo Nyungwe Okanisitongo Oromotongo Oseitiatongo Otetelatongo Otomitongo (Valle del Mezquital) Pangasinantongo Papiamentutongo (Aruba) Papiamentutongo (Korsow) Persiatongo Pidgin (Kameroen) Potogisitongo Potogisitongo (Potogisikondee) Punyabitongo Pôlsutongo Quichua (Chimborazo) Quichua (Imbabura) Romani (Macedonië, cyrillisch) Romanitongo (Masedoniya) Romanitongo (Zuidsei fu Grikikondre) Rosiyatongo Rotumantongo Rumeiniatongo Runyankoretongo Rutorotongo Salomon eilanti pidgin Samowatongo Sangotongo Sapotektongo (Istmus) Sapotektongo Latyigiri) Sebuwanotongo Seisyel-èilanti Kriorotongo Senatongo Sepeditongo Serfiatongo Serfiatongo (Romesma-alfabet) Sesotho (Lesotho) Setswanatongo Sibembatongo Sidamatongo Silositongo Sinhalatongo Sinyanyatongo Slofeiniatongo Slowâkiatongo Sneisitongo Mandarin (fosiwan Sneisitongo Mandarin (makrikiwan) Soli Spanyorotongo Sramakatongo Sranantongo Sulutongo Sundaas Swahilitongo Swahilitongo (Kongo) Swatitongo Sweidsitongo Syitongatongo Syonatongo Tagalogtongo Tahititongo Taitongo Talapanektongo Tamiltongo Tankaranatongo Taraskotongo Tatartongo Tayikitongo Telugutongo Tetun Dili Tiftongo Tigrinyatongo Tok Pisintongo Tongantongo Torkutongo Totonaktongo Toyolabaltongo Tsongatongo Tswatongo Tsyilubatongo Tufalotongo Turkmeniatongo Twitongo Tyekiatongo Tyitumbukatongo Tyityewatongo Tyiyaotongo Tyokwetongo Tzeltaltongo Tzotziltongo Udgurtongo (sirilis-alfabet) Ukrainitongo Umbundutongo Urdutongo Urhobotongo Urundtongo Usbektongo Valenciaans Vendatongo Vezotongo Vietnameisitongo Walisitongo Waray-Waraytongo Wayuunaikitongo Welshtongo Wolaitatongo Yapantongo Yorubatongo Zandetongo\nA Membeefesa e yeepi u fu pakisei den wini di a dede fu Yesesi o meke u fende. Wan fu den wini ya na a weki di dedesama o weki baka. Yehofa á be meke libisama fu dede. Neen meke a moo hati sani di sa miti wan sama a te wan sama fi en dede (1Kor 15:26). A be hati Yesesi di a si fa tyali be e kisi den disipel fi en di Lasalesi dede (Yoh 11:33-35). Yesesi abi den manii fi en Dda, neen meke u sabi taki ai hati Yehofa te ai si fa wi e tyali te wan sama fu u dede (Yoh 14:7). Yehofa e angii fu a dei doo fu a weki den sama di be e dini en. Useefi e angii fu a dei de.—Yopu 14:14, 15.\nYehofa á lobi buuyabuuya sani, neen meke u sabi taki a o du a sani ya a wan fasi di fiti (1Kor 14:33, 40). U ná o beli sama moo. A wadaa wi o bali gi den sama di o weki baka. Te wan sama fi i dede, yu e teke ten fu pakisei fa a o de te den sama di dede o weki baka? (2Kor 4:17, 18) Yu e gi Yehofa daa fu a paiman di a pai gi u? Yu e gi en daa di a meke u sabi taki a o weki den dedesama baka?—Kol 3:15.\nOn du fu den famii efuso mati fi i fosi i wani si?\nOn du fu den sama fu Beibel i wani miti fi i anga en taki?